Lebih banyak persoalan timbul selepas Anwar dakwa tolak sokongan Najib-Zahid

Anwar Ibrahim dilihat bakal berdepan dengan masalah lebih besar dengan penyokong pembangkang selepas dakwaan terbarunya menolak sokongan bekas perdana menteri Najib Razak dan Presiden Umno Ahmad Zahid Hamidi dalam percubaannya mengambil alih jawatan tertinggi itu dua tahun lalu.Sumber dalaman memberitahu bahawa Anwar, yang mengetuai Pakatan Harapan (PH), mungkin melakukan kesalahan kerana tidak melaporkan percubaan “rasuah” di mana Najib dan Zahid didakwa bersetuju menyokongnya sebagai tukaran kepada menggugurkan dakwaan jenayah terhadap mereka.Sumber yang rapat dengan pemimpin kanan PKR itu bagaimanapun menafikan dakwaan Anwar, mengatakan presiden parti itu bercanggah dengan kenyataannya sendiri dengan mengatakan sokongannya tidak mengambil kira syarat-syarat diberikan kepadanya.“Kenyataan ini sukar dibayangkan. Pertama, jelas Najib dan Zahid mengetuai usaha untuk meningkatkan sokongan terhadap Anwar dengan memaksa ahli-ahli Parlimen Umno untuk menandatangani akuan berkanun (SD) untuk dihantar ke istana.“Jadi, jika benar Anwar membuat keputusan untuk menolak SD Najib dan Zahid, apakah ahli-ahli Parlimen Umno lain yang memberikan sokongan atas arahan dua pemimpin ini akan terus menyokongnya,” kata sumber yang mengetahui tentang rancangan untuk menjatuhkan kerajaan Muhyiddin Yassin pada September 2020 kepada MalaysiaNow dengan syarat tidak dinamakan.Difahamkan juga tidak mungkin ahli-ahli Parlimen yang bersama Najib dan Zahid akan mengekalkan sokongan kepada Anwar “yang diberikan dengan arahan pemimpin parti mereka”.“Sokongan ahli-ahli Parlimen Umno ini disebabkan pemimpin mereka. Jadi tidak masuk akal langsung semua ahli-ahli Parlimen ini terus menyokong Anwar apabila sokongan pemimpin yang meyakinkan mereka ditolak.”Najib dan Zahid, yang berdepan dengan tuduhan jenayah dan rasuah melibatkan berbilion ringgit, mengetuai percubaan menjatuhkan Muhyiddin sebagai perdana menteri.Pada Sepetember 2020, lebih kurang tujuh bulan selepas Muhyiddin mengetuai kerajaan, Anwar mengumumkan mempunyai “sokongan yang kukuh dan meyakinkan” untuk menjadi perdana menteri.Selepas itu Anwar diberikan peluang untuk mengadap Yang di-Pertuan Agong untuk mempersembahkan sokongannya.Bagaimanapun pertemuan mengadap itu berakhir dengan istana menyelar pemimpin PKR itu kerana gagal untuk mempersembahkan butiran sokongan terhadapnya.Awal minggu ini, Ahli Parlimen Pasir Salak Tajuddin Abdul Rahman mendedahkan Zahid bukan sahaja menyokong Anwar akan tetapi presiden Umno itu turut meyakinkan ahli-ahli Parlimen lain untuk menyokong pemimpin PKR itu.Ketua Penerangan PKR Shamsul Iskandar Mohd Akin sebagai reaksi terhadap pendedahan Tajuddin mengatakan ia merupakan bukti Anwar tidak berbohong apabila mengatakan mempunyai sokongan untuk menjadi perdana menteri.Disebabkan ini, seorang pemimpin Bersatu mencabar Anwar untuk mendedahkan apa yang dijanjikannya kepada Zahid dan pemimpin Umno lain yang berdepan dengan pertuduhan jenayah sebagai tukar ganti kepada sokongan mereka.Anwar hari ini mendakwa beliau mempunyai sokongan 120 ahli Parlimen, akan tetapi tidak termasuk Najib dan Zahid disebabkan syarat diberikan mereka.Anwar juga berkata beliau tidak bersedia untuk menunaikan permintaan Najib dan Zahid untuk menggugurkan dakwaan terhadap mereka.“Jadi, walaupun jumlah sokongan mencukupi dan laluan sebagai perdana menteri sudah cukup kuat, saya tidak bersedia untuk berkompromi dalam soal kebebasan badan kehakiman,” kata Anwar seperti dilaporkan Malaysiakini.Sumber PKR berkata jika benar tawaran itu berlaku, ia seharusnya dilaporkan kepada polis.“Ini sama seperti tidak melaporkan jenayah besar ditawarkan kepada pemimpin pembangkang yang mensasarkan jawatan tertinggi itu.“Mengejutkan apabila beliau mendiamkan diri dan menghebahkan mempunyai sokongan kukuh,” kata seorang rakan pemimpin PKR itu yang tidak lagi aktif dalam politik.


Najib, Arul arah pinda laporan akhir audit 1MDB untuk lindungi diri, kata saksi

Mahkamah Tinggi Kuala Lumpur hari ini diberitahu bahawa Najib Razak dan Arul Kanda Kandasamy telah mengarahkan supaya laporan akhir audit 1Malaysia Development Berhad (1MDB) dipinda bagi melindungi diri mereka daripada sebarang tindakan sivil atau jenayah.
Penguasa Kanan Cawangan Siasatan SPRM Haniff Lami, 34, yang menyiasat kes pindaan laporan akhir tersebut berkata Najib menggunakan kuasanya sebagai perdana menteri dan menteri kewangan ketika itu dengan mengarahkan supaya laporan itu dipinda sebelum dibentangkan kepada Jawatankuasa Kira-Kira Wang Negara (PAC) pada 24 Februari 2016.
Saksi pendakwaan ke-16 itu berkata berdasarkan hasil siasatannya, Arul yang juga bekas ketua pegawai eksekutif 1MDB pula telah bersubahat dengan Najib dalam memberi arahan untuk meminda laporan audit tersebut.
“Najib telah mengarahkan ketua setiausaha sulit perdana menteri ketika itu iaitu Shukry Mohd Salleh untuk mendapatkan laporan pengauditan 1MDB dan menyerahkan salinan laporan tersebut kepada Arul untuk disemak.
“Najib kemudian mengarahkan supaya satu pertemuan dibuat di pejabatnya di Putrajaya pada 22 Februari 2016, yang turut dihadiri bekas ketua audit negara Ambrin Buang dan bekas ketua setiausaha negara Ali Hamsa,” katanya.
Haniff berkata demikian semasa membacakan penyataan saksinya ketika pemeriksaan utama oleh timbalan pendakwa raya Mohamad Mustafa P Kunyalam pada perbicaraan kes Najib dan Arul membabitkan pindaan laporan audit 1MDB.
Beliau berkata Najib telah mengarahkan Ali untuk mengadakan mesyuarat penyelarasan antara Jabatan Audit Negara (JAN) bagi membincangkan perkara yang beliau tidak berpuas hati di dalam Laporan Pengauditan 1MDB yang dikeluarkan.
“Laporan itu tidak dicetak sehingga mendapat kebenaran Najib,” katanya.
Saksi itu berkata susulan arahan daripada Najib, satu mesyuarat telah diadakan oleh Ali pada 24 Februari 2016, yang turut dihadiri Arul dan hasil mesyuarat itu, empat pindaan dibuat dalam laporan audit tersebut.
“Pindaan telah dibuat terhadap dua versi penyata kewangan 1MDB yang berbeza bagi tahun 2014 dan perjanjian Country Groups Securities Thailand dengan ACME Time Limited, disusuli pindaan berkenaan isu kehadiran ahli perniagaan dalam buruan, Low Taek Jho atau Jho Low serta isu penangguhan penerbitan Islamic Medium Term Notes (IMTN).
“Laporan Pengauditan 1MDB yang telah dibentangkan di hadapan PAC pada 4 dan 7 Mac 2016 adalah laporan yang telah dipinda, susulan arahan daripada Najib.
“Hasil siasatan saya menunjukkan bahawa perkara itu dilakukan oleh tertuduh pertama  (Najib) dan tertuduh kedua (Arul) untuk melindungi diri mereka daripada sebarang tindakan sivil atau jenayah berkaitan dengan perjalanan operasi 1MDB,” katanya.
Semasa disoal balas peguam Rahmat Hazlan yang mewakili Najib, saksi itu berkata Najib dan Arul masing-masing ditahan pada 10 dan 11 Disember 2018 serta dirakam keterangan sebagai suspek pada hari tangkapan mereka.
Bagaimanapun, Haniff tidak bersetuju dengan cadangan Rahmat bahawa izin untuk menuduh bekas perdana menteri itu telah dikeluarkan oleh bekas peguam negara Tommy Thomas pada 10 Disember 2018, iaitu sebelum siasatan terhadapnya dilakukan secara menyeluruh.
“Rakaman percakapan Najib sebagai saksi telah diambil pada 6 Disember 2018, empat hari sebelum beliau ditangkap. Saya tidak bersetuju beliau (Najib) tidak diberikan siasatan yang lengkap dan adil dalam kes ini,” katanya.
Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan ketua audit negara, sebelum laporan itu "sekali lagi dimuktamadkan" dan dibentang di hadapan PAC bagi mengelak sebarang tindakan diambil terhadap beliau.
Arul, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.
Kesalahan itu didakwa dilakukan di Kompleks Jabatan perdana menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Februari 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.
Perbicaraan di hadapan hakim Mohamed Zaini Mazlan bersambung 18 Ogos ini.


Makan di restoran dilarang selama seminggu di beberapa daerah Sarawak

Aktiviti “dine-in” di Kuching dan beberapa daerah selatan Sarawak akan dilarang bagi tempoh seminggu ketika pihak berkuasa memperketatkan sekatan selepas negeri itu menyaksikan gelombang baru jangkitan sehingga mencatat lebih 2,500 jangkitan hari ini.Jabatan pengurusan bencana hari ini berkata prosedur operasi standard (SOP) yang lebih ketat akan dilaksanakan termasuk operasi perniagaan yang dipendekkan dari 5 pagi hingga 8 malam sementara orang ramai tidak dibenarkan untuk berada di tempat awam tanpa tujuan tertentu melebihi pukul 10 malam.SOP yang diperketatkan itu akan dikuatkuasakan di beberapa daerah di Kuching, Bau, Lundu, Samarahan, Asjaya, Simunjam, Serian dan Tebedu dari 22 hingga 29 Ogos.


Kanak-kanak 12 tahun ke bawah dijangka tidak terima vaksin Covid-19

Kanak-kanak berusia 12 tahun ke bawah dijangka tidak tersenarai sebagai penerima suntikan vaksin Covid-19 yang bakal diberikan secara percuma kepada 70% daripada populasi rakyat Malaysia, pada tahun depan kata Menteri Sains, Teknologi dan Inovasi, Khairy Jamaluddin Abu Bakar.Beliau berkata ini kerana tiada satu pun vaksin Covid-19 sedang dibangunkan oleh pelbagai syarikat farmaseutikal yang menjalankan ujian keberkesanan dan kesannya terhadap kanak-kanak.“Jadi mereka mungkin akan termasuk ke dalam 30% rakyat Malaysia yang dijangka tidak menerima suntikan vaksin Covid-19 pada tahun depan.“Justeru, kita akan memberikan lebih tumpuan kepada golongan dewasa bagi mencapai tahap imuniti kelompok (herd community) yang saya maksudkan tadi,” katanya ketika menggulung perbahasan Belanjawan 2021 di Dewan Rakyat, hari ini.Khairy menjelaskan kerajaan sebelum ini menetapkan sasaran imunisasi kebangsaan bagi tujuan imuniti kelompok bagi Covid-19 adalah sehingga 70% daripada jumlah populasi rakyat Malaysia.Katanya, berdasarkan kepada sasaran ini pihak Kementerian Sains, Teknologi dan Inovasi (Mosti) sudah menjalankan simulasi anggaran peruntukan yang diperlukan dengan mengambil kira jangka harga purata vaksin sedang dibangunkan serta serta peratusan perolehan wajar bagi setiap satu jenis vaksin daripada pelbagai syarikat farmaseutikal.“Jadi mereka mungkin akan termasuk ke dalam 30% rakyat Malaysia yang dijangka tidak menerima suntikan vaksin Covid-19 pada tahun depan.“Menerusi simulasi ini, anggaran jumlah yang diperlukan bagi memenuhi sasaran 70% populasi negara yang menerima vaksin Covid-19 adalah sekitar RM3 bilion.“Walaupun begitu, jumlah RM3 bilion ini masih lagi tertakluk kepada perubahan memandangkan harga akhir vaksin yang akan diperolehi kelak masih di peringkat rundingan dan perbincangan.”Dalam pada itu, Khairy juga menjelaskan buat masa ini Malaysia tidak mempunyai fasiliti lengkap untuk pembuatan vaksin bagi kegunaan kesihatan manusia.“Menyedari keadaan semasa memerlukan suatu tindakan proaktif, mesyuarat Majlis Sains Negara baru-baru ini bersetuju agar suatu Roadmap Pembangunan Vaksin Negara dibangunkan dengan objektif menjadikan Malaysia sebagai negara pengeluar vaksin manusia dalam tempoh 10 tahun. Roadmap ini dijangka siap pada suku kedua tahun 2021.“Selain daripada pembangunan roadmap ini, Mosti juga menawarkan skim dana baru iaitu Mosti Combating Covid-19 Fund yang menggalakkan projek R&D & C&I dalam memerangi dan mengawal wabak Covid-19.”Katanya Mosti meluluskan satu projek menerusi tabung ini berjumlah RM2.1 juta kepada Universiti Malaya (UM) bagi pembangunan vaksin Covid-19.“Mosti berharap inisiatif MCCOF ini menjadi satu platform bagi penciptaan vaksin tempatan seterusnya dapat mengurangkan kebergantungan bekalan vaksin dari luar negara.“Selain itu, kerajaan juga turut memasukkan elemen pemindahan teknologi dan kepakaran menerusi rundingan yang sedang dibuat bagi tujuan perolehan vaksin daripada negara atau syarikat farmaseutikal luar negara.“Sebagai contoh, perjanjian kerjasama antara kerajaan Malaysia dan kerajaan China yang ditandatangani pada minggu lepas turut bersetuju untuk memperkukuhkan kerjasama bagi tujuan penyelidikan dan pembangunan vaksin pada masa hadapan.“Begitu juga perbincangan awal saya dengan pihak Rusia, tidak terhad kepada kemungkinan pembelian vaksin Sputnik tetapi juga pemindahan kepakaran membangunkan vaksin Covid-19 dan untuk virus lain di Malaysia.”


Kes harian lepasi 2,800 jangkitan

2,842 kes baru Covid-19 direkodkan hari ini menjadikan jumlah keseluruhan kes sebanyak 2,769,886.Pesakit yang sembuh pula mencatat 2,862 kes hari ini menjadikan jumlah keseluruhan kes sembuh sebanyak 2,698,613.Dalam pada itu, kes yang memerlukan rawatan di unit rawatan rapi (ICU) adalah sebanyak 252 kes di mana 196 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 134 kes di mana 82 adalah kes Covid-19.Dari 2,842 kes harian yang dilaporkan pada hari ini, 47 kes (1.9%) adalah daripada Kategori Tiga, Empat, dan Lima, dan 2,795 kes (98.3%) lagi adalah terdiri daripada Kategori Satu dan Dua.


Dari Brickfields (Bahagian 2)

Satu ketika dahulu dalam tahun-tahun 1870-an ada satu wilayah yang tidak jauh dari Stesen Keretapi Kuala Lumpur masih lagi   berdinding papan dan beratap rumbia. Kebakaran sering berlaku.
Ketika ini Perjanjian Pangkor sudah ditandatangani. Tanah Melayu sudah menjadi tanah jajahan Inggeris.
Tuan Residen yang fasih berbahasa Melayu dan yang menjadi wakil Mahkota Inggeris ialah Frank Swettenham (1859-1946).
Oleh kerana berlaku kebakaran maka Tuan Residen mengarah rumah kedai di wilayah ini dibuat daripada batu bata.
Kapitan Cina Yap Ah Loy (1837-1885 ) mengambil kesempatan dan mendirikan kilang batu bata.
Dari kilang batu bata ini nama wilayah ini menjadi Brickfields dalam bahasa Inggeris atau Padang Batu Bata.
Kampung yang selalu terbakar di sebelah Brickfields ialah Kampung Attap. Hingga ke hari ini daerah ini masih kekal nama Kampung Attap.
Stesen Keretapi Kuala Lumpur dibina dalam tahun 1910 dan siap pada tahun 1917.
Wilayah Brickfields yang tidak jauh dari stesen terus menjadi depoh Keretapi Tanah Melayu (KTM).
Depoh Brickfields ini sama juga peranannya dengan depoh kereta api di Sentul.
Buruh dan pekerja kereta api ini majoritinya orang India. Orang India ini dipanggil oleh orang Melayu sebagai Keling.
Keling dalam istilah orang Melayu ini mengambil sempena nama Kerajaan Kalinga di India.
Malah dalam kitab Salalatus Salatin atau Sejarah Melayu, selalu disebut perkataan Keling.
Ayat seperti: “Memakai pakaian seperti anak Raja Keling.” Ayat ini bukan satu penghinaan tapi satu penghormatan.
Aku tidak tahu bila dan kenapa perkataan Keling kini dianggap sebagai satu penghinaan.
Selalu aku bertanya, apakah Tanjung Kling di Melaka menghina orang India?
Apakah masjid tertua di Pulau Pinang Masjid Kapitan Keling di Lebuh Pitt menghina orang India?
Masjid tertua ini didirikan pada tahun 1916.
Justeru penduduk Sentul dan Brickfields kebanyakannya Keling. Maka dua wilayah ini di kenali sebagai Pekan Keling oleh orang Melayu.
Hari ini Brickfields dikenali sebagai Little Keling opps, maaf silap Little India.
Seratus tahun kemudian pada 1971, Hishamuddin Rais seorang Sakai Orang Asli suku Biduanda dari Jelebu datang dan berkenalan dengan Brickfields.
Ketika mula berkenalan dengan Brickfields aku tidak begitu ingat nama-nama asal jalan wilayah ini.
Aku rasa ketika itu ianya pasti menggunakan nama Mat Salleh. Contohnya di Brickfields hingga ke hari ini masih ada lagi Jalan Scott yang memakai nama Mat Salleh.
Siapa manusia Scott ini tidak aku ketahui.
Aku masih ingat lagi jalan di seberang Sungai Klang di sebelah Brickfields ialah Jalan Lornie.
Kini diMelayukan untuk menjadi Jalan Syed Putra.
Flat Le Chateau, nama Perancis yang aku sewa letaknya di Lorong Syed Putra Kiri.
Keluar dari Lorong Syed Putra Kiri aku akan bertemu dengan Sungai Klang.
Di seberang sungai tegak berdiri Rumah Pasung Brickfields. Rumah pasung tepi sungai ini bersejarah untuk aku.
Pada Selasa 3 Disember, 1974, kami pelajar-pelajar dari Institut Teknologi Mara (ITM), dari Universiti Malaya (UM) dan Universiti Kebangsaan Malaysia (UKM) dan dari Maktab Teknik Jalan Gurney keluar berdemonstrasi di Dataran Merdeka.
Kami bersetia kawan dengan petani miskin di Baling. Petani miskin di Kedah ini keluar berdemonstrasi seminggu lebih awal daripada kami di Kuala Lumpur.
Ramai pelajar kena tangkap. Akhbar dan media propaganda milik kerajaan melaporkan hanya 500 pelajar turun berdemo.
Ianya menjadi lawak apabila polis melaporkan lebih 1000 pelajar ditahan.
Pelajar yang ditangkap, lebih 100 orang di bawa ke Rumah Pasung Brickfields.
Lokap tidak dapat menerima jumlah tahanan yang ramai. Maka mereka tidur di padang badminton depan balai.
Rabu eskonya dari apa yang aku dengar Anwar Ibrahim datang ke balai untuk menjamin pelajar yang ditangkap.
Dia ditangkap mengikut Akta Keselamatan Dalam Negeri (ISA).
Rumah pasung ini juga ada berkaitan dengan aku.
Pada 4 April, 1997, PAS mengadakan demonstrasi lepas sembahyang Jumaat di Masjid Universiti Malaya.
Parti Islam PAS membantah kedatangan pasukan kriket Israel dalam perlawanan Trofi Kriket Antarabangsa di Kuala Lumpur
Ada tangkapan berlaku.
Pemimpin Pemuda PAS Salahuddin Ayub dan Mahfuz ditangkap bersama Jalaludin Manaf a.k.a Amjal.
Mereka ditahan di Rumah Pasung Brickfields.
Pada Sabtu 5 April, awal pagi aku yang tinggal tidak jauh dari rumah pasung datang ke balai.
Dalam balai aku terserempak dengan Mahfuz dan Salahuddin.
Ini kali pertama kami bertemu. Mereka hairan melihat aku datang ke balai.
Mereka tidak tahu Pakcik  Amjal, orang kuat PAS ialah bapa saudara aku. Adik kepada ayah aku, Rais Manaf.
Rumah Pasung Brickfields ini dikenali sebagai ganas.
Pada tahun 2004, Francis Udayapan ditemui mati. Mata-mata dan polis Brickfields menerangkan yang Francis melarikan diri dari lokap. Dia terjun ke dalam Sungai Klang di belakang balai dan mati lemas.
Emak Francis, Sara Lily George menolak keterangan polis ini. Sara yakin Francis dibunuh dalam lokap. Untuk mengalih cerita mayat Francis dibuangkan ke dalam Sungai Klang.
Ketika mayat ditemui tangan Francis masih bergari.
Ketika tulisan ini digarap rumah pasung ini sudah diruntuhkan. Kawasan kelilingnya dipagar zink. Aku tidak tahu apa projek yang akan dibina di tapak rumah pasung Brickfields.
Tahun 1971 ketika aku di UM di depan Rumah Pasung Brickfields ialah sederet kedai makan Cina. Kedai pertama bernama The Pines. Maka wilayah ini dikenali sebagai The Pines.
Begitu popular sekali kedai-kedai makan di wilayah ini hingga ianya masuk ke dalam senarai pelancongan “Where To Eat” untuk pelancong dari luar negara.
Hari ini semua berubah. Ada nama jalan Tun Sanbanthan (1919-1979).
Sosok ini ketua parti MIC dan juga menteri perpaduan dalam Kabinet Abdul Razak Hussein.
Ada Jalan Thambypillay. Aku tidak tahu siapa Thambipillay yang menjadi nama jalan tempat aku melepak.
Aku melepak di Old Town White Coffee di permulaan Jalan Thambipillay.
Di hadapan cafe ini ialah bangunan YMCA yang dirikan 113 tahun dahulu.
Aku memilih Old Town White Coffee ini secara tidak sengaja. Tidak dirancang.
Ianya datang dengan sendiri kerana pekan Brickfields ini yang paling hampir dengan tempat aku menyewa.
Aku menapak dari pintu ke pintu tidak sampai 20 minit. Justeru aku boleh menetapkan masa untuk membuat temu janji dengan sesiapa saja di Old Town White Coffee.
Di Old Town White Coffee aku akan memesan teh C kosong. Ini teh susu cair.
Aku sudah berpuluh tahun meninggalkan gula. Malah aku terlupa bila kali terakhir aku membeli gula pasir.
Tetapi bila aku memasak gulai ikan atau patin tempoyak, jika durian kurang manis aku akan menggunakan gula batu. Sejarah aku dengan Old Town White Coffee ini agak tebal.
Malah ketika aku dibicarakan pada tahun 2013 kes tuduhan Akta Hasutan 1948, aku menyebut nama Old Town White Coffee dalam Mahkamah Jalan Duta.
Memang niat aku untuk merakamkan sejarah di mana aku melepak. Untuk aku ini romantik.
Dengan penuh romantik aku pernah membaca tentang Cafe de Flore di mana aktivis politik kiri, novelis dan ahli falsafah Jean Paul Sartre (1905-1980) melepak di Paris.
Dengan penuh romantik aku juga membaca Cafe Mort Subite di Brussels, Belgium. Aku diberitahu di cafe ini Rene Magritte (1898-1967) selalu melepak. Magritte ialah pemula gerakan lukisan surrelis, warga Belgium.
Dengan penuh romantik juga aku membaca tentang Saint George Bar tempat Kim  Philby (1912- 1988) melepak di Beirut, Lebanon.
Kim Philby adalah “master spy”. Kim adalah “double agent” bekerja untuk M16, badan risikan Inggeris dan KGB, lembaga risikan Rusia pada zaman Perang Dingin.
Dalam mahkamah ketika aku didakwa kerana menghasut, hakim bertanya di mana aku dapat tahu tentang perhimpunan di Dewan Perhimpunan Cina pada 13 Mei 2013.
Dalam kertas pertuduhan, dalam perhimpunan ini aku didakwa menghasut orang ramai untuk turun ke jalan raya dan menggulingkan kerajaan.
“Saya datang ke sini untuk menghasut.” Ini adalah permulaan klip video yang ditayangkan dalam mahkamah sebagai bahan bukti.
Pertanyaan hakim ini memberikan aku peluang untuk merakam sejarah.
“Banyak aktiviti dan rancangan demo yang disusun semua dirancang di Old Town White Coffee.” Aku sengaja bercakap sedemikian dalam mahkamah di hadapan hakim.
Aku tahu perbicaraan ini akan tulis dan dirakam. Aku mahu Old Town White Cofee menjadi ingatan sejarah.
Untuk aku ini romantik.
Apa sejarah Old Town White Coffee?
Sejarahnya tidak aku hamburkan semua kepada hakim.
Ramai sosok-sosok yang aku temui di Old Town White Coffee. Semuanya ada sejarah dengan diri aku dan politik negara.
Siapa dia? Tunggu sambungan minggu depan.


Kes harian turun ke paras 1,600 jangkitan, 5 lagi terkorban

1,697 kes baru Covid-19 direkodkan hari ini menjadikan jumlah keseluruhan sebanyak  4,479,809 kes.Sebanyak 1,548 pesakit turut dilaporkan sembuh, menjadikan jumlah keseluruhan kes sembuh sebanyak 4,413,310.Ketika ini, 30,879 kes aktif direkodkan, dengan 29,693 atau 96.2% daripadanya sedang menjalani kuarantin kendiri.Dalam pada itu, 23 (0.1%) kes kini berada di pusat kuarantin sementara 1,123 (3.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 40 kes dan 22 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.7% dengan kes Covid-19 merangkumi 6.5%.Lima lagi korban dilaporkan termasuk satu kes kematian sebelum tiba di hospital menjadikan kes keseluruhan kematian adalah sebanyak 35,620 orang.


85.9% remaja, 96.8% dewasa lengkap divaksinasi

Seramai 2,702,748 atau 85.9% daripada populasi remaja berusia antara 12 hingga 17 tahun di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan menerusi laman CovidNow, seramai 2,818,165 individu atau 89.6% golongan itu menerima sekurang-kurangnya satu dos vaksin.Bagi populasi dewasa pula, seramai 22,659,382 individu atau 96.8% telah melengkapkan vaksinasi mereka, manakala 23,006,300 atau 98.3% lagi menerima sekurang-kurangnya satu dos vaksin Covid-19.Sementara itu, bagi vaksinasi harian sebanyak 42,010 dos vaksin diberikan semalam melibatkan 2,030 dos pertama, 3,214 dos lengkap serta 36,766 dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 53,231,117 dos.


Mahkamah Tinggi benar ibu tunggal cabar tindakan bekas suami daftar anak sebagai mualaf

Mahkamah Tinggi Kuala Lumpur membenarkan permohonan semakan kehakiman oleh ibu tunggal, Loh Siew Hong, bagi mencabar tindakan bekas suaminya mendaftarkan tiga anak mereka sebagai mualaf tanpa kebenarannya.
Hakim Wan Ahmad Farid Wan Salleh, semasa membenarkan permohonan itu berkata permohonan Loh mempunyai merit untuk didengar.
“Permohonan ini bukan remeh, tetapi kes yang boleh dipertikaikan. Pemohon juga tidak kehabisan masa apabila memfailkan semakan kehakiman.
“Pertama sekali, permohonan itu tidak dibantah oleh peguam negara. Berdasarkan alasan tersebut, kebenaran diberikan tanpa perintah kos,” kata hakim itu melalui prosiding dalam talian.
Ketiga-tiga anaknya telah didaftarkan sebagai muslim oleh bekas suami Loh yang memeluk Islam, M. Nagahswaran tanpa persetujuannya pada 7 Julai 2020.
Bagi saman yang difailkan melalui permohonan semakan kehakiman, kebenaran perlu diperoleh terlebih dahulu daripada mahkamah sebelum saman boleh didengar.
Permohonan itu difailkan pada 25 Mac 2022 dengan Pendaftar Mualaf Negeri Perlis, Majlis Agama Islam dan Adat Istiadat Melayu Perlis (MAIPs), Mufti Perlis Mohd Asri Zainul Abidin dan kerajaan negeri Perlis dinamakan sebagai responden pertama hingga keempat.
Keempat-empat responden itu, pada 17 Mei lepas, membantah permohonan Loh atas alasan wanita tersebut sepatutnya memfailkan permohonan berkenaan dalam tempoh 90 hari selepas anak-anaknya memeluk Islam pada 7 Julai 2020.
Peguam A Srimurugan mewakili Loh, Mohamed Hanif Khatri Abdulla mewakili MAIPs, manakala peguam kanan persekutuan Ainun Wardah Shahidan mewakili Pendaftar Mualaf Negeri Perlis, Mufti Perlis Mohd Asri dan kerajaan negeri.
Ibu tunggal itu memohon pengisytiharan bahawa ketiga-tiga anaknya beragama Hindu dan bekas suaminya tidak mempunyai kapasiti undang-undang untuk membenarkan Pendaftar Mualaf Negeri Perlis mendaftarkan anak-anak sebagai mualaf tanpa persetujuannya.
Wanita itu juga memohon pengisytiharan bahawa ketiga-tiga anaknya tidak mempunyai kapasiti undang-undang untuk memeluk Islam tanpa kebenarannya.
Beliau juga memohon perintah certiorari untuk membatalkan deklarasi memeluk Islam, bertarikh 7 Julai 2020, yang dikeluarkan oleh Pendaftar Mualaf Perlis atas nama tiga anaknya, dan juga kad lain mengenai penukaran agama kepada Islam yang telah dikeluarkan oleh pihak lain, dan juga menghalang mana-mana pihak daripada mengeluarkan kad tersebut.
Loh turut memohon perintah mandamus supaya Pendaftar Mualaf Negeri Perlis memadam atau membatalkan nama tiga anaknya atau nama Islam mereka dalam daftar mualaf Negeri Perlis dan perintah menghalang Mohd Asri, melalui pegawai, pekerja atau Jabatan Mufti Negeri Perlis daripada mengeluarkan kenyataan yang boleh membawa makna anak-anaknya mualaf atau beragama Islam.
Selain itu, beliau memohon pengisytiharan bahawa Seksyen 117 (b) Enakmen Pentadbiran Agama Islam 2006, yang memberi kuasa kepada Pendaftar Mualaf Perlis untuk mendaftarkan anak sebagai mualaf hanya dengan persetujuan ibu atau bapa kanak-kanak itu walaupun kedua-duanya masih hidup, adalah tidak berperlembagaan dan tidak sah.
Ketiga-tiga anaknya itu, yang ketika itu berada di bawah jagaan Jabatan Kebajikan Masyarakat, diserahkan kepada Loh pada 21 Februari lepas selepas Mahkamah Tinggi membenarkan permohonan habeas corpusnya.


Saya sudah usahakan terbaik untuk guru, murid, kata Radzi

Meskipun tidak lama memegang portfolio sebagai menteri pendidikan, Radzi Jidin berkata dia sudah mengusahakan yang terbaik untuk para guru sepanjang tempoh perkhidmatannya di kementerian pendidikan (KPM) sehingga semalam.Katanya, menguruskan KPM dalam era pandemik Covid-19 bukan sesuatu yang mudah, namun beberapa perubahan berjaya dilaksanakan.“Banyak perkara tunjang di kementerian yang berlarutan bertahun-tahun lamanya dapat diselesaikan. Sebahagiannya sedang diselesaikan.“Jika niat kita ikhlas dan kita ikhtiarkan sebaiknya untuk menyelesaikan sesuatu perkara, Insya Allah sesukar mana sekalipun penyelesaiannya, Allah akan membuka jalan untuk kita,” katanya menerusi satu hantaran di laman Facebooknya semalam.Beliau dan seluruh jemaah menteri Kabinet meletakkan jawatan semalam susulan peletakan jawatan perdana menteri, Muhyiddin Yassin.Dalam hantaran itu, Radzi turut merakamkan penghargaan kepada Ketua Setiausaha KPM Yusran Shah Mohd Yusof dan Ketua Pengarah Pelajaran Nor Zamani selain para guru yang bertungkus-lumus mengadakan sesi pengajaran dan pembelajaran di rumah (PdPR).“Semua dalam kalangan kita tidak pernah melalui situasi sebegini, jadi kita sentiasa sama-sama berikhtiar untuk dapatkan penyelesaian terbaik. Masing-masing telah berusaha sehabis baik untuk memastikan anak-anak murid dapat terus belajar dalam keadaan selamat.“Tidak kira sama ada secara bersemuka atau PdPR. Apa yang penting, murid terus mendapat akses kepada pendidikan,” katanya.Selain menyelesaikan isu yang lama berlarutan, Radzi berkata banyak penambahbaikan berlaku dan sedang dilaksanakan.“Sekiranya segala perancangan dan usaha yang ditinggalkan dapat diteruskan sebaiknya, kita boleh melonjakkan kualiti pendidikan negara ke tahap yang jauh lebih tinggi.”Isu berlarutan yang dihadapi KPM ialah masalah guru yang berpisah jauh dengan pasangan selama bertahun-tahun.Radzi terlebih dahulu memaklumkan, KPM akan membentangkan garis panduan baru bagi permohonan pertukaran guru yang membolehkan pertukaran dilakukan sepanjang tahun.Dalam pada itu, beliau berkata tanggungjawab megemudi kementerian itu dipikul seikhlas hati untuk melihat kualiti pendidikan dilonjak ke peringkat lebih tinggi.“Akhir kalam, saya menginsafi bahawa saya cuma dipinjamkan oleh Allah untuk mengemudi KPM dalam tempoh yang amat sukar dan tidak pernah dilalui oleh mana-mana menteri pendidikan sebelum ini,” katanya.Beliau merupakan timbalan menteri hal-ehwal ekonomi semasa pentadbiran Pakatan Harapan, dan dilantik menjadi menteri pendidikan selepas pembentukan kerajaan Perikatan Nasional pada Mac tahun lalu.Pentadbiran Radzi di KPM buat pertama kali menyaksikan sekolah ditutup di seluruh negara dan PdPR berjalan serentak akibat pelaksanaan Perintah Kawalan Pergerakan.Selain itu, cabaran mengemudikan peperiksaan semasa pandemik juga pertama kali dihadapi oleh menteri pendidikan.


Permohonan kedua Rosmah mohon hakim tarik diri salah guna proses mahkamah, kata pendakwaan

Pihak pendakwaan dalam perbicaraan kes pengubahan wang haram dan pengelakan cukai Rosmah Mansor menegaskan percubaan kedua beliau untuk memohon Hakim Mohamed Zaini Mazlan menarik diri daripada mendengar kes berkenaan adalah satu penyalahgunaan proses mahkamah.Bekas hakim Mahkamah Persekutuan yang juga mengetuai pendakwaan dalam kes itu, Gopal Sri Ram berkata memandangkan Mohamed Zaini telah menolak permohonan sama supaya beliau menarik diri daripada mendengar perbicaraan itu sebelum ini, ia hanya percubaan ulangan ke atas apa yang gagal tahun lepas.“Tetuan Geethan Ram memfailkan permohonan supaya hakim menarik diri itu sebelum ini dan kini permohonan sama difailkan oleh firma berbeza dan bermakna pada masa akan datang kami akan menyaksikan permohonan sama daripada firma lain. “Ia merupakan penyalahgunaan proses mahkamah, Yang Arif sudah mengeluarkan keputusan ke atas permohonan sama Disember tahun lepas. Permohonan ini tidak boleh diteruskan,” kata Sri Ram.Ini adalah kali kedua isteri bekas perdana menteri Najib Razak memfailkan permohonan sama selepas Zaini yang merupakan hakim sama di dalam perbicaraan kes hibrid solar Rosmah telah menolak permohonan Rosmah supaya beliau menarik diri daripada mendengar perbicaraan itu pada 14 Disember lepas.Dalam keputusannya pada 14 Disember, Zaini berkata berkata beliau berhati-hati untuk memastikan beliau tidak berprasangka terhadap Rosmah dalam kes pengubahan wang haram apabila merujuk kepada kenyataan dalam kes hibrid solar kerana seorang hakim perlu membuat pertimbangan secara berasingan dan bebas terhadap bukti ke atas tertuduh. “Sebarang dapatan yang saya peroleh dalam kes solar kekal di sana. Ia tanggungjawab saya yang berat atau kepada mana-mana hakim untuk memastikan tertuduh dibicarakan secara adil sebagaimana termaktub dalam Perkara 5 Perlembagaan Persekutuan, katanya.Sementara itu, peguam Rosmah, Firoz Hussein Ahmad Jamaluddin berkata hujah pendakwaan yang menekankan permohonan ini tidak boleh dikatakan sebagai menyalahgunakan proses mahkamah kerana ia berdasarkan faktor yang berbeza.“Peranan Hakim Mohamed Zaini dalam beberapa kes jenayah berkaitan keluarga Rosmah termasuk Najib mungkin menyebabkan hakim itu tidak boleh menjalankan fungsi kehakimannya tanpa membuat pengadilan terlebih dahulu ke atas isu-isu, maka ini mengundang bahaya sebenar, iaitu berat sebelah kepada anak guam saya. “Kelemahan manusia adalah faktor penting untuk dipertimbangkan malah apabila ia menyentuh mereka yang dilatih supaya mempunyai minda adil dan bebas kerana seorang hakim tetap juga seorang manusia,” katanya.Firoz berkata penglibatan Mohamed Zaini dalam pelbagai kes melibatkan Rosmah mungkin mendedahkan anak guamnya kepada kesilapan mahkamah dan natijahnya mungkin mengurangkan keyakinan orang ramai ke atas badan kehakiman.Mohamed Zaini kemudian menetapkan 21 Mac ini untuk membuat keputusan permohonan itu.Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, dari 1 Mei 2014 hingga 1 Mei 2018.


Jangan sampai rakyat benci ahli politik, kata Mufti Perlis

Mufti Perlis Mohd Asri Zainul Abidin menasihati ahli politik untuk kembali mengutamakan kemaslahatan rakyat yang terkesan dengan penularan wabak Covid-19 daripada sibuk berebut kuasa.“Tiada guna bagi ahli politik berebut untuk memegang jawatan siang dan malam sedangkan rakyat sedang terhimpit dengan kesan penularan pendemik ini (Covid-19).“Nasihat saya kepada ahli politik, jangan sampai rakyat bencikan semua mereka kerana keadaan sudah berubah dan rakyat hari ini berfikiran lebih matang serta tidak lagi taksub kepada satu-satu parti poliltik atau pemimpin sahaja,” katanya kepada Bernama baru-baru ini.Beliau berkata asas dalam berpolitik adalah untuk menyelesaikan kemaslahatan rakyat, lebih-lebih lagi ketika rakyat terkesan dengan wabak Covid-19, kebangkitan isu berbentuk perebutan kuasa hanya menambah beban dan keresahan rakyat.


Kes harian lepasi 2100 jangkitan, 1 lagi terkorban

2,130 kes baru Covid-19 direkodkan hari ini menjadikan jumlah keseluruhan sebanyak 4,536,795 kes.Sebanyak 1,080 pesakit turut dilaporkan sembuh, menjadikan jumlah keseluruhan kes sembuh sebanyak 4,475,438.Ketika ini, 25,626 kes aktif direkodkan, dengan 24,585 atau 95.9% daripadanya sedang menjalani kuarantin kendiri.Dalam pada itu, 13 (0.1%) kes kini berada di pusat kuarantin sementara 993 (3.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 35 kes dan 19 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 8%.Satu kes kematian dilaporkan menjadikan kes keseluruhan kematian adalah sebanyak 35,730 orang.


Warga Belgium kecam peraturan baru Covid-19, ‘diktator vaksin’

Ribuan penunjuk perasaan berarak di Brussels semalam bagi menentang peraturan anti Covid-19, ketika kerajaan Eropah mempertimbangkan peraturan lebih ketat dalam menghadapi gelombang varian Omicron.Bagaimanapun, tiada keganasan berlaku di ibu kota Belgium itu seperti yang pernah belaku sebelum ini walaupun polis bertindak mengepung sekumpulan kecil penunjuk perasaan yang cuba mendekati ibu pejabat Kesatuan Eropah (EU).Perhimpunan kira-kira 5,000 peserta diiringi polis itu melaungkan “bebas, bebas!” serta mengibarkan sepanduk “diktator vaksin”, mengecam tindakan kerajaan berhubung pelaksanaan peraturan baru itu.Sebelum himpunan bermula, polis menahan 11 suspek yang didapati membawa mercun, sementara 30 lagi tangkapan dibuat pada penghujung himpunan selepas sekumpulan kecil melemparkan objek ke arah pegawai rusuhan.Belgium mewajibkan penduduk menunjukkan sijil Covid-19 untuk memasuki bar, restoran dan acara kebudayaan.Ibu negara Belgium itu juga turut menyaksikan beberapa himpunan protes seumpama itu sebelum ini.Semalam, Menteri Kesihatannya, Frank Vandenbroucke dalam temu bual televisyen, berkata beliau akan memanggil satu perbahasan khas di parlimen mengenai peraturan lebih ketat berhubung pandemik ketika Belgium menyaksikan lonjakan kes Covid-19.“Fikiran orang ramai berubah. Setahun yang lalu, saya menjelaskan vaksinasi wajib bukan idea yang baik, kita perlu yakinkan orang ramai.“Sekarang, kami benar-benar mengetahui kita perlu vaksinasi 100% penduduk, di mana ia bukan idea kami setahun lalu. Dulu, kami fikir 70% divaksin sudah cukup,” katanya.Katanya, ia bukanlah idea yang mungkin mendapat sokongan dalam kalangan penunjuk perasaan, yang turut membawa bendera pelbagai kumpulan politik, namun dilihat bersatu menentang langkah mewajibkan vaksin.Danielle, seorang penunjuk perasaan berkata pengurusan krisis tidak masuk akal yang begitu menjejaskan kebebasan hanya akan menyerupai sistem di China jika rakyat biarkan ia dilaksanakan.Beberapa himpunan tunjuk perasaan sebelum ini mencetuskan pertempuran dengan polis, memaksa pihak berkuasa menggunakan gas pemedih mata dan meriam air, namun himpunan semalam berjalan dengan lebih teratur dengan kawalan keselamatan yang ketat.Polis rusuhan turut memasang kawat duri di sepanjang jalan menuju bangunan ibu pejabat EU dan menggunakan dron serta dua trak meriam air.Antara 30 Disember dan 5 Januari lalu, Belgium merekodkan purata 17,513 kes jangkitan harian Covid-19.Jumlah itu meningkat 96% pada minggu sebelumnya dan 169 kemasukan ke hospital sehari turut direkodkan di mana ia meningkat sebanyak 28%.


3 pegawai imigresen direman SPRM 5 hari

Tiga pegawai imigresen, seorang daripadanya wanita, direman lima hari bermula hari ini kerana disyaki menerima wang suapan bagi mempercepatkan proses pengeluaran pas kepada warga asing untuk kembali ke negara asal tanpa melalui Sistem Temujanji Online (STO).Majistret Shah Wira Abdul Halim mengeluarkan perintah reman sehingga 14 Sept ini selepas mendengar permohonan Suruhanjaya Pencegahan Rasuah Malaysia (SPRM) di Mahkamah Majistret Putrajaya, di Putrajaya hari ini.Menurut sumber SPRM, mereka yang berumur antara 33 dan 35 tahun ditahan antara pukul 12 tengah hari dan 5.50 petang di Ibu Pejabat SPRM di Putrajaya semalam ketika hadir memberi keterangan.Mereka dibawa ke mahkamah kira-kira 9.50 pagi dengan berpakaian biasa dan tangan bergari.Menurut sumber SPRM, kegiatan itu dipercayai beroperasi sejak Perintah Kawalan Pergerakan Pemulihan (PKPP) dilaksanakan, di mana pegawai terbabit berurusan dengan orang tengah bagi menguruskan pengeluaran pas bagi warga asing yang tinggal melebihi tempoh di negara ini untuk kembali ke negara asal mereka.Sumber itu berkata sebagai balasan, ketiga-tiga suspek dikatakan mengambil suapan antara RM300 dan RM500 bagi setiap pas yang dikeluarkan tanpa melalui STO.Semalam, menurut sumber SPRM itu dua individu termasuk seorang pegawai imigresen turut direman lima hari bagi membantu siasatan kes yang sama.Pengarah SPRM Putrajaya Hasbilah Mohamad Salleh yang mengesahkan penahanan itu berkata kesemua individu itu disiasat mengikut Seksyen 17 (a) Akta SPRM 2009 dan Seksyen 16 (a) (A) Akta SPRM 2009.


PKPB dilaksanakan di Negeri Sembilan, Terengganu dan Perak

Kerajaan akan melaksanakan Perintah Kawalan Pergerakan Diperketatkan (PKPD) di tiga lokasi baru di Sabah manakala tiga lagi negeri – Negeri Sembilan, Terenggganu dan Perak – dikenakan Perintah Kawalan Pergerakan Bersyarat (PKPB).Menteri Kanan (Kluster Keselamatan) Ismail Sabri Yaakob berkata pelaksanaan PKPD dibuat di Pusat Tahanan Sementara (PTS) Tawau, Penjara Sandakan dan Kuarters Penjara Taman Wira Sandakan berkuat kuasa esok sehingga 19 Nov.“Setakat 4 Nov 2020, saringan Kementerian Kesihatan (KKM) merekodkan sebanyak 440 kes positif COVID-19 melibatkan tahanan dan juga staf di Pusat Tahanan Sementara Tawau ini.PKPD PTS Tawau ini akan melibatkan 1,707 inidividu yang terdiri daripada 1,603 tahanan dan 104 kakitangan,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.Beliau berkata PKPD di Penjara Sandakan dan Kuarters Penjara Taman Wira pula melibatkan seramai 1,605 individu yang merangkumi 1,308 orang tahanan dan 297 orang kakitangan.Setakat tengah hari tadi, KKM menjalankan sebanyak 669 saringan dan merekodkan sebanyak 111 kes positif Covid-19 di Penjara Sandakan.Ismail berkata perlaksanaan PKPB pula membabitkan Mukim Parit Buntar (Perak); Mukim Rasau, Dungun (Terengganu) dan Mukim Jimah, Port Dickson (Negeri Sembilan) yang akan berkuat kuasa Sabtu ini sehingga 20 November depan.Memperincikan perkara itu, beliau berkata KKM mengesahkan sebanyak 12 kes positif Covid-19 di Mukim Parit Buntar dan PKPB di mukim itu akan melibatkan seramai 45,359 orang penduduk dengan jumlah 7,847 unit rumah.“Untuk Mukim Rasau pula sebanyak 25 kes positif Covid-19 dikesan dan PKPB di lokasi ini akan melibatkan seramai 43,687 orang penduduk.“Sebanyak 11 kes positif Covid-19 dikenal pasti di Mukim Jimah dengan perlaksanaan PKPB akan melibatkan 24,540 orang penduduk,” katanya.Mengulas lanjut, Ismail berkata kerajaan juga memutuskan untuk melanjutkan PKPD Anjung Teduh di Felda Sahabat, Lahad Datu, Sabah berkuat kuasa Sabtu ini sehingga 20 November depan.Beliau berkata langkah itu dibuat atas nasihat KKM berikutan lokasi itu merekodkan 56 kes kumulatif positif Covid-19.Sebelum ini, kerajaan mengumumkan PKPD di Anjung Teduh dari 24 Oktober hingga 6 November.Sementara itu, PKPD di enam lokaliti di Semporna dan satu di Kunak, Sabah akan ditamatkan pada 6 November seperti yang dijadualkan.PKPD di Semporna melibatkan Kampung Bangau-Bangau; Kampung Panji; Kampung Air; Kampung Selamat; Kampung Simunul dan Kampung Pinggir Bakau manakala di Kunak melibatkan Kampung Pangkalan, akan ditamatkan tengah malam ini (6 November).“Kerajaan juga bersetuju menamatkan PKPD Penjara Pokok Sena, Kedah pada 7 November sebagaimana yang dijadualkan.“Saringan KKM terhadap staf dan penghuni kuarters juga mendapati tiada kes positif Covid-19 baru direkodkan di Penjara Pokok Sena untuk tempoh tujuh hari terkini,’’ katanya.


6.5% kanak-kanak lengkap divaksinasi, 38.7% terima dos pertama

Seramai 1,374,520 kanak-kanak berumur antara lima dan 11 tahun atau 38.7% daripada populasi itu, telah menerima sekurang-kurangnya satu dos vaksin Covid-19 menerusi Program Imunisasi Covid-19 Kebangsaan Kanak-Kanak (PICKids), setakat semalam.Berdasarkan laman web CovidNow, seramai 229,615 kanak-kanak dalam kumpulan sama atau 6.5%, telah lengkap divaksinasi.Bagi remaja berumur antara 12 dan 17 tahun, seramai 2,865,407 individu atau 92.1% telah lengkap divaksinasi, manakala 2,967,575 atau 95.4% telah menerima sekurang-kurangnya satu dos vaksin.Untuk populasi dewasa, seramai 15,950,859 individu atau 67.8% telah menerima dos penggalak, manakala 22,959,339 atau 97.6% telah melengkapkan dos kedua, selain 23,236,086 atau 98.8% telah menerima sekurang-kurangnya satu dos vaksin.Semalam sebanyak 47,622 dos vaksin telah diberikan, melibatkan 34,384 dos kedua, 7,639 dos penggalak dan 5,599 dos pertama, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 69,370,702.Sementara itu, menurut portal GitHub KKM, sejumlah 22 kematian akibat Covid-19 dilaporkan semalam, dengan Selangor mencatat jumlah tertinggi iaitu tujuh kes diikuti Melaka dan Perak, masing-masing merekodkan tiga kes.Johor, Kedah, Pahang merekodkan dua kes, manakala Sabah, Kelantan dan Kuala Lumpur masing-masing satu kes.


Program imunisasi bantu pulih perniagaan, ekonomi, kata Mustapa

Program Imunisasi Covid-19 Kebangsaan dapat membantu memulihkan keyakinan perniagaan dan seterusnya memacu pertumbuhan ekonomi negara, kata Menteri di Jabatan Perdana Menteri (Ekonomi) Mustapa Mohamed.Menurutnya, tindakan lebih ramai rakyat mendapat suntikan vaksin itu juga dapat meningkatkan keyakinan pengguna untuk kembali keluar berbelanja dan seterusnya memulihkan keyakinan peniaga.Beliau berkata, kerajaan juga menyasarkan usaha vaksinasi itu turut berperanan dalam memacu pertumbuhan Keluaran Dalam Negara Kasar (KDNK) di antara 6.5 peratus dan 7.5 pada tahun ini.“Apabila sebahagian besar penduduk menerima suntikan vaksin di bawah Program Imunisasi Covid-19 Kebangsaan, ada pihak berpendapat bahawa kerajaan sudah boleh mempertimbang untuk melonggarkan prosedur operasi standard (SOP) itu,” katanya dalam program Agenda Awani bertajuk ‘Setahun Malaysia Prihatin: Ekonomi dan Kesejahteraan Rakyat,’ yang disiarkan pada Selasa.Mengulas selanjutnya, Mustapa berkata selain vaksin, faktor lain seperti permulihan ekonomi dunia, harga komoditi termasuk sawit yang mencecah RM3,800 satu tan serta minyak mentah Brent yang meningkat lebih AS$62 satu tong juga menjadi pemangkin terhadap prospek ekonomi lebih cerah bagi Malaysia.Selain itu, beliau juga menyifatkan perubahan status Perintah Kawalan Pergerakan (PKP) di Kuala Lumpur, Selangor, Johor dan Pulau Pinang kepada PKP Bersyarat (PKPB) mulai 5 Mac hingga 18 Mac 2021 yang turut membenarkan rentas daerah, akan turut menyuntik impak positif untuk sektor pelancongan.Program Imunisasi Covid-19 Kebangsaan telah dilancarkan oleh Perdana Menteri Muhyiddin Yassin pada 24 Februari, 2021.Bertemakan ‘Lindung Diri, Lindung Semua,’ program itu dilaksanakan dalam tiga fasa dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang manakala Fasa 2 (April-Ogos 2021) membabitkan kumpulan warga emas berumur 65 tahun ke atas, golongan berisiko tinggi serta orang kurang upaya.Fasa 3 (Mei 2021-Februari 2022) pula melibatkan penduduk berumur 18 tahun ke atas – warganegara dan bukan warganegara dengan sasaran lebih 13.7 juta orang.


Ibu pejabat parti Suu Kyi diserang ‘koktail molotov’

Ibu pejabat parti pimpinan Aung San Suu Kyi di Myanmar diserang bom ‘koktail molotov’ awal hari ini, kata jurucakap parti itu.Myanmar terus bergejolak sejak junta tentera menjatuhkan tokoh penerima Nobel itu pada 1 Februari lalu.Kudeta tentera itu bagaimanapun mencetuskan kemarahan rakyat Myanmar sehingga seluruh negara menyaksikan kemaraan tunjuk perasaan besar-besaran membantah tentera.Parti Suu Kyi, Liga Demokrasi Nasional (NLD) juga dilihat tidak stabil sejak kudeta bulan lepas sehingga ramai dari ahli Parlimennya bersembunyi.Pada pukul 4 pagi, seorang penyerang melontar molotov koktel di ibu pejabat NLD di Yangon sehingga menyebabkan kebakaran.“Bila ramai penduduk menyedari ada api di situ, mereka hubungi jabatan bomba. Api dapat dikawal pada pukul 5 pagi.“Siasatan awal menunjukkan ada orang yang lontar koktail molotov ke arah bangunan.” kata Soe Win yang pengurus ibu pejabat NLD.Bagaimanapun, serangan itu hanya menjejaskan pintu masuk bangunan, sementara ahli NLD juga telah memeriksa kerosakan akibat serangan tersebut, katanya lagi.“Kami akan buat laporan polis. Kami tak tahu siapa dalang serangan ini, ini bukan satu hal remeh,” kata Soe Win menolak spekulasi mengenai niat serangan tersebut.Insiden tersebut berlaku di ambang sambutan hari tentera di Myanmar.Kebanyakan rakyat Myanmar bimbang sekiranya sambutan itu akan bertukar menjadi tragedi buruk.Ia adalah ekoran tunjuk perasaan di jalan raya yang meragut ratusan nyawa apabila pasuka keselamatan negara itu menggunakan kekerasan.Setakat ini, menurut kumpulan pemantau, 320 orang dicatatkan mati dalam gerakan membantah junta. Namun jumlah itu berbeza ketika diumumkan junta mendakwa kematian hanya sejumlah 164 orang.


Harapan duduki jawatan tertinggi malap, dalaman PH mula bincang ganti calon PM

Beberapa gesaan mulai timbul supaya Pakatan Harapan (PH) memikirkan semula sokongan terhadap Anwar Ibrahim ketika pemimpin PKR itu dalam usaha menduduki jawatan tertinggi di Putrajaya kekal tidak jelas buat kesekian kalinya selepas semua petanda menunjukkan Perikatan Nasional (PN) akan kembali menjadi kerajaan.Seorang sumber dalaman PKR berkata ketika penyokong pembangkang mulai menunjukkan kemarahan di media sosial terhadap apa yang disifatkan sebagai perkiraan salah oleh Anwar kerana memaksa Muhyiddin Yassin meletakkan jawatan, wujud perbincangan dalaman antara mereka yang rapat dengan pemimpin PH dalam usaha menggesa gabungan itu untuk “menghentikan kerjasama malang yang berjalan untuk beberapa dekad” bersama beliau.“Perbincangan ini dipusatkan kepada kritikan yang mengatakan PH kurang serius dalam isu perbincangan yang sistemik mengenai persefahaman rentas parti yang ditawarkan Muhyiddin,” kata sumber PKR itu kepada MalaysiaNow dengan syarat namanya tidak didedahkan.“Akhirnya, ia hanya tentang pemimpin-pemimpin utama yang tergesa-gesa untuk mengisi kekosongan kuasa tanpa mengesahkan terlebih dahulu angka (sokongan) yang diperolehinya.”Pemimpin Umno Ismail Sabri Yaakob dilihat bakal menjadi perdana menteri pilihan majoriti ahli-ahli Parlimen selepas menerima sokongan daripada parti-parti dalam PN termasuk GPS dan Umno.Hal ini berlaku selepas lebih sepuluh ahli Parlimen dalam kumpulan yang bersekutu dengan Presiden Umno Ahmad Zahid Hamidi yang rapat bekerjasama dengan Anwar dalam menekan Muhyiddin meletakkan jawatannya bersetuju menyokong pencalonan Ismail sebagai perdana menteri.MalaysiaNow difahamkan dengan sokongan penuh Umno, Ismail yang tegas berdiri di belakang Muhyiddin daripada tunduk kepada keinginan Zahid dan bekas ketuanya Najib Razak akan memiliki marjin selesa sokongan untuk dilantik sebagai perdana menteri oleh Agong.“Berita-berita seperti ini memang sudah dijangka… kerana ke mana pun kami pergi, kami masih tidak memiliki sokongan yang cukup.“Puncanya bukan dasar atau parti, tetapi calon perdana menteri kami,” kata sumber tersebut yang dilihat merujuk Anwar.Anwar menjadi calon perdana menteri pembangkang bagi setiap pilihan raya selepas pemecatan beliau dari Umno pada 1998, beliau memulakan tunjuk perasaan dan berjaya menyatukan pembangkang yang sebelumnya berpecah.Namun Pilihan Raya Umum 2018 yang menyaksikan persetujuan bersama antara pemimpin PH adalah satu peristiwa yang menjadikan beliau lebih dekat dengan jawatan utama kerajaan tersebut.Bagaimanapun, kerajaan PH tumbang sebelum peralihan kuasa berlaku dan jawatan itu kemudiannya disandang Muhyiddin.Walaupun begitu,Anwar berulang kali mendakwa beliau memiliki sokongan majoriti.Pada September tahun lalu, beliau dilaporkan secara meluas mendakwa dirinya memiliki angka sokongan majoriti yang “kuat, kukuh dan meyakinkan” bagi menggulingkan Muhyiddin namun beliau gagal menunjukkan bukti sokongan itu ketika mengadap Agong.“Sebahagian kami sedar penyokong sudah menukar nada mereka daripada penuh harapan kepada sinikal dan sekarang ini kedengaran menghina”, kata sumber tersebut.Tinjauan sekilas di Twitter dan Facebook menunjukkan penyokong PH mengkritik keputusan pemimpin kanan gabungan itu kerana menolak tawaran Muhyiddin untuk melaksanakan pebaharuan yang diperjuangkan oleh pembangkang sebagai tukaran sokongan undi percaya di Dewan Rakyat bulan depan.“PH sudah terlepas peluangnya untuk jadi kingmaker,” kata seorang pengguna Twitter.“Apa kejadahnya PH gesa PM letak jawatan tanpa ada perancangan?” ulas seorang lagi pengguna.“Itulah bodoh orang offer olive branch buat jual mahal,” kata pengguna Azroy Roy dalam sebuah ciapan Twitter.“Macam Tony Pua kata, ketika lawan tengah terdesak, ketika itu negosasi itu lebih mudah. Tapi atas delusi pemimpin terhadap ‘seorang individu’. PH kehilangan peluang untuk melaksanakan reform yang diperlukan dan kleptokrat akan kembali dalam bentuk proksi. kini ruang reform lenyap.”Dalam pada itu, ahli Parlimen DAP Tony Pua dan Ong Kian Ming yang memberikan respons positif terhadap tawaran Muhyiddin dan menyebabkan mereka menjadi sasaran serangan rakan Parlimen dan aktivis pro pembangkang membuat sebuah hantaran di media sosial menolak kritikan terhadap mereka.“Mungkin ini adalah waktu untuk buat catan baru. Ada beberapa idea tajuk dalam kepada.“‘The Unbearable Lightness of Being Stupid’. Ada yang nak beli?” kata Pua yang kemudian mendapat respons hebat di mana ramai yang memuji pendiriannya sebelum ini mengenai tawaran Muhyiddin.Dalam pada itu, Ong pula berbalas mesej dengan Ambiga Sreenevasan, pemimpin NGO Bersih 2.0 yang turut dilihat sebagai suara utama yang menyokong pertukaran kerajaan sepanjang pandemik melanda negara.Pagi tadi, Ong secara bercanda bertanya di Twitter mengucapkan selamat: “Pagi! Apa yang orang buat pelik hari ini kata?”Ia kemudian dijawab Ambiga: “Asasnya, Pembangkang masih lagi tak boleh satukan kata mereka.”Ong kemudian bertanya, “Apakah mungkin perlu satu lagi protes Twitter?”Terdahulu, Ong mengejek gesaan Ambiga yang menggesa pengguna Twitter untuk menunjukkan ketidaksetujuan mereka dalam sebarang lantikan Ismail sebagai perdana menteri.“Ya, saya pasti ahli-ahli Parlimen PN dan BN akan memberikan perhatian mereka terhadap apa pengguna Twitter bicarakan mengenai siapakah di antara mereka yang akan jadi PM dan TPM,” kata Ong.


Mahkamah India keluarkan saman terhadap BBC berhubung kes fitnah dokumentari Modi

Mahkamah Tinggi Delhi mengeluarkan saman kepada penyiar Britain BBC dalam kes fitnah berhubung dokumentarinya mengenai Narendra Modi yang mempersoalkan kepimpinan perdana menteri itu sewaktu rusuhan di Gujerat pada 2002, lapor media tempatan.
Menurut laporan itu, saman fitnah itu menyatakan dokumentari bertajuk "India: The Modi Question" yang disiarkan awal tahun ini mencemarkan reputasi India dan badan kehakimannya serta perdana menteri.
Saman itu dibuat beberapa bulan selepas pegawai percukaian India memeriksa pejabat BBC di New Delhi dan Mumbai pada Februari susulan kemarahan oleh kerajaan India terhadap dokumentari itu.
Laporan media mengatakan saman itu difailkan oleh sebuah badan bukan kerajaan yang berpangkalan di Gujarat, negeri asal Modi.
Reuters cuba mendapatkan maklum balas daripada BBC namun tidak berjaya.
Dokumentari itu memfokuskan kepada kepimpinan Modi sebagai ketua menteri di Gujarat sewaktu rusuhan pada 2002 di mana sekurang-kurangnya 1,000 orang terbunuh. Kebanyakannya mangsa yang terbunuh adalah penganut beragama Islam.
Aktivis menganggarkan bahawa angka korban adalah dua kali ganda daripada jumlah yang dinyatakan itu.
Modi telah menafikan dakwaan bahawa beliau tidak melakukan sebarang tindakan untuk menghentikan rusuhan dan siasatan yang diarahkan oleh Mahkamah Agung mendapati tiada bukti untuk mendakwanya.
Petisyen menuntut siasatan baharu telah ditolak oleh Mahkamah Agung tahun lalu.
Kerajaan menggelar dokumentari itu, yang tidak disiarkan di India, sebagai "naskhah propaganda" berat sebelah dan menyekat perkongsian mana-mana klipnya di media sosial.
BBC sebelum ini berkata bahawa ia "tidak mempunyai agenda" dan tetap dengan laporannya untuk menyiarkan dokumentari itu.


77.5% dewasa dalam negara lengkap vaksin Covid-19

Seramai 18,135,561 individu atau 77.5% daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Menerusi perkongsian infografik di laman Twitter rasminya hari ini, JKJAV memaklumkan setakat semalam juga, sebanyak 92.9% atau 21,861,904 individu daripada populasi dewasa sudah menerima sekurang-kurangnya satu dos vaksin.Sebanyak 238,002 dos suntikan vaksin turut diberikan semalam melibatkan 162,016 dos pertama dan 75,986 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 39,923,416 dos.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


65 pelajar SBP di Cyberjaya dijangkiti Covid-19

Seramai 65 pelajar Tingkatan Satu dan Dua Sekolah Seri Puteri di Cyberjaya didapati dijangkiti Covid-19.Perkara itu dimaklumkan menerusi ciapan di laman Twitter Radzi Jidin Comms @DRJComms iaitu laman Twitter rasmi pasukan komunikasi Menteri Kanan Pendidikan Radzi Jidin.Menurut ciapan yang dikeluarkan malam ini, Radzi telah hadir ke sekolah berkenaan bagi meninjau situasi yang berlaku di sekolah berasrama penuh (SBP) itu.“Ini merupakan kali pertama SBP kena kes sebanyak ini. Doakan semoga dipermudahkan segala urusan,” demikian menurut ciapan itu.Pada 9 Oktober lepas, kementerian pendidikan (KPM) memaklumkan mana-mana sekolah yang dikesan mempunyai kes positif Covid-19 perlu ditutup selama tujuh hari, tanpa menunggu analisis risiko oleh kementerian kesihatan (KKM).Institusi pendidikan di Selangor, Kuala Lumpur, Putrajaya dan Melaka mula beroperasi pada 31 Oktober lepas.Operasi institusi di bawah kementerian pendidikan (KPM) itu adalah berdasarkan peralihan ke Fasa 4 Pelan Pemulihan Negara (PPN) sejak 18 Oktober lepas.


Lagi Korea Utara lancarkan 4 peluru berpandu

Menteri Pertahanan Korea Selatan Lee Jong Sup pada Khamis berkata negara itu melancarkan empat peluru berpandu cruise pada Rabu.
Beliau yang juga Ketua Turus Bersama berkata pihaknya mengesan pelancaran peluru berpandu itu dari bandar utara Hamhungi pada pagi Rabu, lapor Agensi Berita Yonhap.
"Kami percaya empat (peluru berpandu dilancarkan)," kata menteri itu.
Sejak kebelakangan ini Korea Utara dilaporkan telah banyak melakukan provokasi termasuk pelancaran peluru berpandu balistik antara benua Hwasong-17 pada minggu lepas ketika Korea Selatan dan Amerika Syarikat menjalankan latihan ketenteraan.


Bekas kakitangan rayu mahkamah tolak keterangan balas Anwar dalam saman serangan seksual

Bekas kakitangan Anwar Ibrahim yang memfailkan saman serangan seksual terhadap presiden PKR itu membuat rayuan terhadap keputusan Mahkamah Tinggi baru-baru ini yang menolak permohonannya supaya keterangan balas ketua pembangkang itu dibatallkan.
Muhammed Yusoff Rawther, yang menyaman Anwar pada Julai 2021 kerana didakwa menyerangnya empat tahun lalu, memfailkan permohonan supaya mahkamah membatalkan beberapa perenggan daripada keterangan Anwar pada September 2021.
Beliau memohon supaya mahkamah membatalkan enam tuduhan terhadapnya, termasuk mengenai dua individu yang kini sudah meninggal dunia.
Pada 9 September, Mahkamah Tinggi Kuala Lumpur menolak permohonannya dan memerintahkan beliau membayar kos RM3,500.
Dalam samannya, Yusoff berkata insiden yang didakwa berlaku di rumah Anwar di Bukit Segambut itu terjadi kira-kira 10 hari sebelum presiden PKR itu memenangi Pilihan Raya Kecil Port Dickson pada 13 Oktober 2018.
Beliau memohon pengisytiharan mahkamah bahawa Anwar melakukan serangan seksual, selain ganti rugi am, teladan dan teruk kerana mengalami trauma serta gangguan fizikal, psikologi dan sosiologi akibat insiden itu.
Yusoff pertama kali membuat dakwaan terhadap Anwar dalam satu akuan bersumpah pada November 2019, diikuti dengan laporan polis.
Semasa siasatan dijalankan mengikut Seksyen 354 Kanun Keseksaan berkait jenayah mencabul kehormatan, polis telah menjalankan ujian poligraf selama empat jam di Bukit Aman.
Bagaimanapun, Anwar enggan mengambil ujian tersebut.
Pada 14 Januari 2020, Jabatan Peguam Negara, yang ketika itu diketuai Tommy Thomas, berkata ia tidak akan mendakwa Anwar kerana "bukti yang tidak mencukupi" dan "percanggahan" fakta.


Perpecahan Umno akan menguntungkan semua pihak

Umno kini di dalam “mood” mencari sebanyak musuh yang boleh.Dengan Bersatu, Umno mahu memutuskan hubungan.Mengukuhkan hubungan dengan PAS nampaknya tidak sepenting menjalinkan hubungan dengan PKR.Semua tindakan-tindakan ini kononnya adalah atas alasan pertindihan kerusi pada Pilihan Raya Umum ke-15 (PRU15).Ketika Umno bertindak mencari musuh, ramai yang sebenarnya mengharapkan parti Melayu berpecah.Andaikan Umno berpecah, mereka yang ditolak di dalam parti itu tidak perlu lagi ragu-ragu keluar untuk bersama parti serpihan seperti Bersatu.Kebetulan, kebanyakan mereka yang tidak menyokong Bersatu ini adalah daripada golongan yang mempunyai kes mahkamah dan menyebabkan Umno menjadi pembangkang pada PRU14.Ada juga yang berpendirian berdikari seperti ahli Parlimen Gua Musang.Mereka boleh memilih bersama Bersatu atau PAS dan sudah tentu akan diberi tempat di bawah Perikatan Nasional (PN).Ia juga membantu membersihkan imej PN daripada disokong golongan yang mempunyai kes mahkamah dan melangkah masuk ke PRU15 dengan imej yang lebih teguh.Beban imej “kleptokrat” ini akan berpindah kepada pihak yang sanggup menerima golongan ini.Di sebelah pembangkang pula, mereka mengharapkan Umno berpecah untuk memendekkan hayat kerajaan PN.Namun apa yang diharapkan pembangkang bukanlah pilihan raya umum, tapi sekadar menukar kerajaan dan perdana menteri.Disebabkan itu, mereka mendesak diadakan sidang Dewan Rakyat, dan bukannya pembubaran Parlimen.Namun, siapakah yang mempunyai majoriti melebihi 112 untuk menandingi Muhyiddin Yassin?Setakat ini belum ada yang dapat menunjukkan bukti tersebut.Di dalam perang menarik sokongan, Anwar Ibrahim sering mendakwa beliau sudah mempunyai sokongan yang cukup untuk menjadi perdana menteri.Namun begitu, setakat ini tiada seorang pun ahli Parlimen daripada pihak kerajaan yang berani menampilkan diri menyatakan menukar sokongannya kepada presiden PKR itu.Ia berbeza dengan Muhyiddin yang setakat ini sudah ada tiga ahli Parlimen PKR berani berdepan dengan rakyat dengan menyatakan sokongan kepada perdana menteri secara terbuka.Selain itu, perpecahan Umno juga diharap sedikit sebanyak dapat membawa undi Melayu kepada pihak pembangkang, dan diyakini melebihi apa yang boleh dibawa Amanah.Meskipun pembangkang mendapat serpihan Umno yang berpecah, tapi jumlah kerusi yang bakal diberikan parti Melayu itu sudah tentunya besar jumlahnya, setara dengan apa yang diterima PKR dan DAP.Kerusi siapa yang bakal digadaikan untuk Umno kalau bukan kerusi Amanah?Semua pihak nampaknya mempunyai sifir tersendiri menunggu perpecahan Umno yang hampir pasti.Sifir Umno sendiri macam mana pula?Apakah ahli-ahli Umno faham sifir politik pimpinan mereka?


3 pengundi meninggal dunia ketika tunggu giliran mengundi

Polis mengesahkan tiga pengundi meninggal dunia ketika menunggu giliran untuk mengundi pada Pilihanraya Umum Ke-15 (PRU15) hari ini.
Ketua Polis Negara Acryl Sani Abdullah Sani berkata dua kematian berlaku di Johor manakala satu di Kelantan.
“Tiga kejadian yang agak mendukacitakan yang mana pengundi ini ada masalah kesihatan dan meninggal dunia masa beratur untuk mengundi,” katanya dalam sidang media di ibu pejabat Polis Gombak hari ini.
Acryl berkata semasa proses pengundian hari ini, terdapat satu insiden terpencil melibatkan seorang lelaki berusia 23 tahun, yang juga pesakit mental, bertindak di luar kawalan dengan merampas sebotol dakwat dan menolak jatuh peti undi di Sekolah Kebangsaan Ulu Yam Lama, Batang Kali, Selangor.
Mengenai kejadian di Johor, Suruhanjaya Pilihan Raya (SPR) negeri dalam kenyataan menjelaskan kedua-duanya adalah warga emas berusia 85 tahun yang meninggal dunia, masing-masing di pusat mengundi Parlimen Sembrong dan Parlimen Pulai, pagi tadi.
Menurut SPR, Sh Juhara Syed Mohamad meninggal dunia pada 9.30 pagi di Pusat Mengundi Sekolah Menengah Kebangsaan Sultan Ismail, Johor Bahru.
"(Pengundi) didapati mengalami kematian mengejut selepas mengundi dan mengalami sesak nafas.
"Pengundi tersebut didapati hadir ke saluran dalam keadaan tidak sihat hasil pemerhatian petugas saluran tetapi ingin meneruskan pengundian," menurut kenyataan itu.
Menurut kenyataan itu, Tuminah Ambiah pula meninggal dunia secara mengejut pada 10.21 pagi di Sekolah Jenis Kebangsaan Cina Lit Terk, Kluang.
“Warga emas itu meninggal dunia secara mengejut sebelum mengundi dan kematiannya disahkan oleh kakitangan Kementerian Kesihatan Malaysia yang berada di tempat kejadian,” menurut SPR Johor.


Pejuang masih harap dapat kerjasama dengan PN

Parti Pejuang Tanah Air (Pejuang) masih berharap pimpinan Perikatan Nasional (PN) dapat memberikan pertimbangan sewajarnya untuk parti itu dapat menyertai atau bekerjasama dengan gabungan tersebut pada Pilihan Raya Negeri (PRN), 12 Ogos ini.
Presidennya, Mukhriz Mahathir berkata parti itu tidak mahu dilihat sebagai pengacau yang memecah-belahkan undi Melayu dalam PRN itu tetapi penyatuan undi Melayu adalah satu cara terbaik bagi parti itu bersama PN berdepan dengan gabungan Pakatan Harapan (PH) dan Barisan Nasional (BN).
''Respons pasang surut daripada PN, malah pada mulanya saya sendiri ada berjumpa beberapa pemimpin PN. Memang dari awal kami optimistik dan menerima respons positif jadi...apabila kami mohon (sertai PN) dan ditolak kami rasa kecewa.
“Sekarang timbul pula harapan itu, jadi kami harap PN dapat beri pertimbangan sewajarnya,'' katanya kepada pemberita selepas menghadiri Syarahan Umum Pelantikan Profesor bertajuk “Persetujuan dan Percanggahan Dalam Arena Politik Malaysia” yang disampaikan oleh P Sivamurugan di Universiti Sains Malaysia (USM).
Suruhanjaya Pilihan Raya (SPR) hari ini menetapkan hari pengundian bagi pelaksanaan PRN serentak di enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan  pada 12 Ogos, dengan hari penamaan calon pada 29 Julai ini.


Permohonan Muhyiddin batal 4 pertuduhan salah guna kuasa didengar 11 Julai

Mahkamah Tinggi Kuala Lumpur menetapkan 11 Julai untuk mendengar permohonan bekas perdana menteri Muhyiddin Yassin bagi membatalkan empat pertuduhan mendakwa beliau menggunakan kedudukannya untuk suapan berjumlah RM232.5 juta bagi Bersatu.
Hakim Muhammad Jamil Hussin menetapkan tarikh itu ketika sebutan kes tersebut hari ini, yang dihadiri Timbalan Pendakwa Raya Wan Shaharuddin Wan Ladin dan Ahmad Akram Gharib manakala peguam Hisyam Teh Poh Teik, mewakili Muhyiddin.
Kehadiran presiden Bersatu itu dikecualikan pada prosiding hari ini.
Terdahulu, Hisyam memaklumkan kepada mahkamah pihaknya memohon tiga hari untuk pendengaran kerana ia membabitkan isu baharu termasuk empat pertuduhan dikenakan terhadap anak guamnya adalah cacat.
"Pihak kami akan mengemukakan hujahan yang panjang," kata peguam itu.
Bagaimanapun, Hakim Muhammad Jamil berkata satu hari memadai dan beliau menetapkan 11 Julai untuk mendengar permohonan tersebut.
Pada 18 April lepas, Muhyiddin, 76, yang juga Pengerusi Perikatan Nasional, memfailkan notis usul bagi memohon agar beliau dilepas dan dibebaskan daripada keempat-empat pertuduhan dikenakan terhadapnya pada 10 Mac lepas selain prosiding kes tersebut di Mahkamah Sesyen ditangguhkan.
Menerusi afidavit sokongan yang difailkan bersama notis usul itu, beliau mendakwa keempat-empat pertuduhan adalah cacat dan tidak sah di sisi undang-undang.
Muhyiddin, sebagai perdana menteri (ketika itu) dan presiden Bersatu, didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Azman Yusoff bagi parti tersebut.
Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.
Sementara itu, permohonan Muhyiddin supaya kes menggunakan kedudukannya untuk suapan dan menerima wang hasil daripada aktiviti haram yang dihadapinya dipindahkan dari Mahkamah Sesyen ke Mahkamah Tinggi Kuala Lumpur, akan didengar di hadapan Hakim K. Muniandy pada 10 Julai ini.
Selain empat pertuduhan menggunakan kedudukan untuk suapan, Muhyiddin turut berdepan dua pertuduhan menerima wang hasil daripada aktiviti haram berjumlah RM195 juta daripada Bukhary Equity yang dimasukkan ke dalam akaun CIMB Bank milik Bersatu.
Beliau didakwa melakukan perbuatan itu di CIMB Bank Cawangan Menara KL, Jalan Stesen Sentral di Kuala Lumpur antara 25 Februari 2021 dan 16 Julai 2021 serta 8 Februari dan 8 Julai 2022.
Ahli Parlimen Pagoh itu juga didakwa di Mahkamah Sesyen Shah Alam pada 13 Mac lepas atas satu pertuduhan menerima wang hasil aktiviti haram berjumlah RM5 juta dan kes itu dipindahkan ke Mahkamah Sesyen Kuala Lumpur untuk dibicarakan bersama.


Kes jenayah catat penurunan 21.4% pada 2020

Kes jenayah tahun lepas menurun 21.4% kepada 65,623 berbanding 83,456 pada 2019, antaranya disebabkan pelaksanaan perintah kawalan pergerakan (PKP), kata Ketua Perangkawan Mohd Uzir Mahidin.Beliau berkata kes terbabit terdiri daripada jenayah kekerasan dan jenayah harta benda dengan jenayah kekerasan merekodkan penurunan 19.5% kepada 13,279 kes pada 2020 dan jenayah harta benda pula menurun 21.8% kepada 52,344 kes bagi tempoh yang sama.“Antara punca penurunan kes jenayah adalah disebabkan sekatan aktiviti sosial dan rentas sempadan daerah dan negeri berikutan PKP yang telah membataskan pergerakan individu,” menurutnya dalam kenyataan semalam.Uzir berkata aktiviti penguatkuasaan yang lebih ketat oleh pihak berkuasa dan kesedaran masyarakat dalam mempertingkat perlindungan daripada ancaman jenayah turut menyumbang kepada penurunan kes.Beliau berkata berdasarkan rekod kes jenayah kekerasan mengikut daerah pentadbiran, didapati Seremban di Negeri Sembilan mencatat peratusan penurunan tertinggi tahun lepas iaitu 40.6% kepada 326 kes berbanding 549 pada 2019.Ia diikuti Johor Bahru (-36.7%) dan Melaka Tengah (-26.3%) manakala untuk jenayah harta benda, Seberang Perai Tengah di Pulau Pinang mencatat penurunan tertinggi sebanyak 35.8% kepada 982 kes tahun lepas berbanding 1,529 pada 2019.Uzir berkata sebaliknya, bilangan aduan kes jenayah siber yang diterima oleh Suruhanjaya Komunikasi dan Multimedia tahun lepas meningkat 99.5% kepada 20,805 berbanding 10,426 pada 2019.“Antara aduan yang diterima adalah elemen lucah, palsu, jelik, sumbang dan mengancam,” katanya.Beliau berkata kesemua elemen aduan menyaksikan peningkatan dengan yang tertinggi ialah elemen palsu iaitu sebanyak 117.6% pada 2020.Katanya sebanyak 6,637 aduan direkodkan tahun lepas untuk elemen palsu berbanding 3,050 pada 2019.Jabatan Perangkaan Malaysia semalam menerbitkan Statistik Jenayah, Malaysia, 2021 yang memuatkan lapan statistik jenayah terpilih iaitu jenayah indeks, dadah, rasuah, alam sekitar, kesalahan trafik, jenayah siber, jenayah maritim dan pemulihan.


Jumlah sebenar mangsa tanah runtuh 92 orang, 1 lagi masih hilang

Memasuki hari kelapan operasi mencari dan menyelamat (SAR) mangsa tanah runtuh di tapak perkhemahan Father’s Organic Farm, Gohtong Jaya, dekat Batang Kali, hanya seorang kanak-kanak lelaki masih belum ditemukan.
Data baru itu diperoleh selepas polis hari ini mengesahkan jumlah rasmi dan sebenar kesemua mangsa terlibat adalah seramai 92 orang dan bukannya 94 orang seperti yang dikeluarkan sebelum ini.
Perkembangan terbaru itu menjadikan jumlah mangsa yang selamat adalah seramai 61 orang manakala meninggal dunia seramai 30 orang, termasuk empat mayat yang ditemukan pagi semalam.
Menurut Ketua Polis Selangor Arjunaidi Mohamed, jumlah baru itu diperoleh setelah perkiraan dan semakan semula yang dibuat beberapa kali berdasarkan maklumat dan laporan yang diterima daripada pelbagai pihak termasuk ahli keluarga.
Sebelum ini, angka 94 orang digunakan meliputi orang yang hilang, selamat dan meninggal dunia yang diperoleh berdasarkan data mereka yang berdaftar di pusat perkhemahan tersebut, namun kekeliruan timbul disebabkan terdapat pertindihan data dan perkara itu disedari pihak polis beberapa hari lepas.
Bagaimanapun, identiti kanak-kanak lelaki yang belum ditemui itu tidak dapat dikenal pasti lingkungan umurnya dan operasi mencari dan menyelamat mangsa akan dijalankan sehingga beliau ditemukan atau setelah pasukan penyelamat menerima arahan tertentu.
Terdahulu, operasi SAR menemukan empat lagi mayat pada 11.04 pagi semalam, melibatkan seorang lelaki dan wanita dewasa serta seorang kanak-kanak lelaki dan perempuan.
Kesemua mayat berkenaan yang sudah mula mereput ditemukan dalam satu khemah yang sama di Sektor C pada kedalaman tujuh meter serta lengkap berpakaian masih belum dapat dikenal pasti identiti mereka dan telah dibawa ke Hospital Sungai Buloh untuk proses bedah siasat.
Operasi hari ini bagaimanapun terpaksa ditangguhkan kira-kira 8 malam ini ekoran hujan yang turun dan akan bersambung semula pada 8 pagi hari ini bergantung kepada keadaan cuaca.
Selain itu, kemunculan semula Pengarah Jabatan Bomba dan Penyelamat Selangor Datuk Norazam Khamis di Pos Kawalan Tempat Kejadian (PKTK) lokasi insiden tanah runtuh menjadi tumpuan pengamal media dan anggota keselamatan di sini setelah beberapa hari kelibatnya tidak kelihatan kerana kurang sihat.
Kedatangan Norazam ketika hujan lebat tanpa mengenakan pakaian seragam celoreng bomba adalah untuk memberi semangat kepada anak buahnya yang bertungkus lumus dalam operasi SAR serta menyatakan komitmen dan usaha pasukan keselamatan untuk sedaya upaya mencari mangsa yang masih hilang.


Projek tebatan banjir dipercepat melalui 'fast-track' tender, kata PM

Kerajaan akan mempercepatkan projek tebatan banjir termasuk di Johor dengan menggunakan kaedah ‘fast-track’ atau pantas dalam kelulusan tender meskipun diperkenalkan sistem tender terhad, kata Perdana Menteri Anwar Ibrahim hari ini.
Beliau yang memberi jaminan itu, berkata pemberian segera projek tebatan banjir tersebut susulan keadaan banjir yang melanda beberapa negeri.
“Kalau kita guna proses tender biasa, ia tidak boleh (diselesaikan) dalam bulan Jun dan Julai. Jadi, saya minta fast track (supaya) diselesaikan bulan Jun dan take off pada Julai,” katanya bagi menjawab soalan tambahan Tuan Ibharim Tuan Man pada Waktu Pertanyaan-pertanyaan Menteri (MQT) di Dewan Rakyat, mengenai proses tender dan syarikat yang dianugerahkan projek tersebut.
Anwar yang juga menteri kewangan berkata selain Johor, projek tebatan banjir termasuk Projek Lembangan Sungai Bersepadu Sungai Golok Fasa 3, Kelantan; Terengganu dan Kedah juga disegerakan menggunakan kaedah fast track.
Beliau juga memaklumkan belum ada mana-mana syarikat dianugerahkan projek tebatan banjir di Johor dan beberapa negeri lain setakat semalam.
Sebelum ini, Anwar ketika membentangkan Belanjawan 2023 di Dewan Rakyat mengumumkan enam projek tebatan banjir akan ditender semula dengan segera selewat-lewatnya pada Jun tahun ini.
Projek itu melibatkan Rancangan Tebatan Banjir di Sungai Johor, Kota Tinggi, Johor dan pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor serta projek lain iaitu Pembangunan Lembangan Sungai Bersepadu Sungai Golok Fasa 3, Kelantan.


Lebih 4,000 murid kehilangan ibu bapa akibat pandemik Covid-19

Lebih dari 4,000 orang murid kehilangan ibu bapa atau penjaga setakat 13 September lalu dengan lebih 100 daripada mereka kehilangan kedua-dua ibu dan bapa akibat pandemik Covid-19, kata Menteri Pembangunan Wanita, Keluarga dan Masyarakat Rina Harun.Dalam perbahasan sidang Dewan Rakyat hari ini, Rina memetik statistik kementerian pendidikan Malaysia (KPM) yang menunjukkan 4,422 murid sekolah yang berdaftar dengan kementerian itu kehilangan ibu bapa atau penjaga sementara 154 daripadanya merupakan murid yang kehilangan kedua-dua ibu bapa.“Kementerian wanita, keluarga dan masyarakat amat prihatin terhadap kebajikan kanak-kanak yang telah kehilangan ibu dan ayah ataupun penjaga atau kedua-duanya disebabkan pandemik Covid-19 dan memerlukan pembelaan sewajarnyaMenurutnya, kerajaan ketika mengumumkan Belanjawan 2021 telah bersetuju menaikkan kadar bantuan bulanan dibawah skim bantuan kanak-kanak dan bantuan pesakit terlantar kendalian Jabatan Kebajikan Masyarakat (JKM).“Bagi kanak-kanak berusia di bawah tujuh tahun layak menerima sebanyak RM200 seorang manakala bagi kanak-kanak tujuh tahun ke atas akan memperolehi bantuan sebanyak RM150 bagi seorang kanak-kanak.“Untuk pertama kalinya, kadar bantuan maksimum bagi kanak-kanak dinaikkan daripada RM450 sekeluarga kepada RM1000 sekeluarga.”Selain itu, Rina memberitahu pihak kementerian juga akan menyediakan perkhidmatan kaunseling bagi kanak-kanak yang menghadapi tekanan emosi akibat kehilangan keluarga dan penjaga.“Antara perkhidmatan kaunseling disediakan adalah intevensi psikologi dan kaunseling individu, kelompok serta terapi psikologi.“Kedua ialah intervensi krisis dan sokongan psikologi. Intervensi ini termasuk sokongan pengurusan tekanan dan juga trauma. Perkhidmatan kaunseling yang ketiga melibatkan psiko-pendidikan, program psiko-spritual serta ‘art therapy’,” tambahnya.Mengulas lanjut, Rina berkata, kanak-kanak turut boleh ditempatkan di insittusi JKM sekiranya mereka tidak mempunyai waris atau saudara mara yang boleh menjaga mereka berdasarkan peruntukan di bawah Seksyen 17 Akta Kanak-Kanak 2001.Jelasnya, kanak-kanak itu akan diambil perintah sementara melalui mahkamah dan diletakkan di bawah perintah sementara sama ada kepada keluarga ganti, orang yang layak dan sesuai atau institusi yang selamat.Setakat 19 September, Malaysia merekodkan 23,443 kes kematian akibat Covid-19.Menurut laman sesawang KKM, CovidNow, purata tujuh hari catatan sebenar kematian harian ketika itu adalah 110.


Penutupan sekolah ketika pandemik beri kesan jangka panjang terhadap KDNK G20, kata IMF

Penutupan sekolah sepanjang pandemik telah menjejaskan pembelajaran kanak-kanak di kebanyakan negara G20 dan boleh memberi kesan negatif berpanjangan kepada keluaran dalam negara kasar (KDNK) bagi ekonomi maju, kata Tabung Kewangan Antarabangsa (IMF) pada Selasa.Penilaian terkini terhadap murid sekolah menunjukkan pembelajaran secara maya yang dijalankan secara meluas semasa pandemik Covid-19 telah mengakibatkan tahap akademik yang lebih rendah di India, Jerman, United Kingdom, Brazil dan Amerika Syarikat, di mana banyak institusi pendidikan ditutup selama lebih setahun.“Jika situasi keciciran pembelajaran ini tidak ditangani, pelajar yang terjejas boleh mengalami tekanan pendapatan seumur hidup,” kata badan kewangan antarabangsa yang berpangkalan di Washington itu dalam satu laporan.Ahli ekonomi IMF menyatakan pemerhatian yang dijalankan mendapati pelajar yang ada ketika ini membentuk hampir 40% daripada populasi umur bekerja dalam ekonomi G20 bagi beberapa dekad yang akan datang.“Walaupun masih banyak aspek yang masih tidak dapat dikenal pasti, simulasi kami menunjukkan apabila semua pelajar tersebut berada dalam pasaran buruh, keluaran dalam negara kasar untuk ekonomi maju G20 boleh menjadi sebanyak 3% lebih rendah dalam jangka panjang,” kata laporan itu.Isi rumah paling miskin mengalami keciciran pembelajaran yang paling teruk, dan prospek mereka adalah yang paling terkesan “(dan) berkurangan, sekali gus meluaskan lagi ketidaksetaraan pendapatan,” kata IMF.Menurut jangkaan IMF, jika keciciran pembelajaran akibat wabak itu tidak ditangani, ia boleh mengakibatkan kerugian pendapatan seumur hidup sebanyak 1.5% hingga 10% bagi penduduk negara G20.


Malaysia kesan 2 sub varian Omicron

Malaysia telah mengesan dua kes BA.5 dan satu BA.2.12.1, yang merupakan sub varian Omicron.Menteri Kesihatan Khairy Jamaluddin berkata ini merupakan kali pertama varian itu di kesan dalam negara.“Kedua-dua telah dikategorikan oleh WHO (Organisasi Kesihatan dunia) sebagai VOC-LUM (jenis di bawah pemerhatian) di bawah varian Omicron. Setakat ini, faktor risiko kekal sama,” katanya melalui ciapan Twitter.Kedua-dua varian telah dilaporan sebagai versi untuk lebih mudah berjangkit berbanding virus asal SARS-CoV-2.Sementara itu Khairy dalam video yang dimuat naik dalam Twitter WHO berkata Malaysia telah memastikan perancangan yang disediakan Kementerian Kesihatan bagi orang ramai memutuskan untuk sama ada mereka divaksin atau tidak (untuk Covid-19), adalah semudah mungkin.“Kementerian Kesihatan tahu bahawa akan ada keraguan (dalam mendapatkan vaksin). Permudahkan (vaksinasi) untuk mereka (rakyat Malaysia), buat ia boleh difahami, terjemahkannya kepada seberapa banyak dialek yang mungkin, dapatkan petugas kesihatan pergi ke komuniti yang terpinggir jauh di pedalaman untuk membawa vaksin kepada mereka,” katanya.Khairy berkata perkara itu bukan sahaja mengenai berkomunikasi tetapi ia berkaitan untuk membuat orang ramai mengubah tingkah laku mereka, menyesuaikan tingkah laku mereka lebih daripada Covid-19, sains tingkah laku sebenarnya adalah barisan pertahanan pertama untuk penjagaan kesihatan awam.“Jika anda boleh membuat orang berkelakuan berbeza untuk mempunyai tabiat menjaga kesihatan, untuk pergi mendapatkan vaksinasi mereka, maka ini akan memperkuatkan semua perkara dalam sistem penjagaan kesihatan,” katanya.Khairy menjawab soalan mengenai bagaimana Malaysia menggunakan sains tingkah laku dalam kempen vaksinasi Covid-19.


Sekretariat kerajaan tubuh 3 jawatankuasa, kata Anwar

Sekretariat kerajaan yang bermesyuarat malam ini menubuhkan tiga jawatankuasa termasuk Jawatankuasa Pilihan Raya bagi merangka strategi menghadapi Pilihan Raya Negeri (PRN), kata Perdana Menteri Anwar Ibrahim.
Anwar berkata dua lagi jawatankuasa ialah Jawatankuasa Strategi dan Jawatankuasa Pemantauan Agenda Kerajaan dan Politik.
“Jawatankuasa Pilihan Raya akan menumpukan pilihan raya negeri yang akan diadakan bila-bila masa termasuk hal-hal pembahagian kerusi serta memastikan tapak dan kesepakatan yang kukuh antara parti termasuk Sabah dan Sarawak,” katanya dalam sidang media selepas mempengerusikan mesyuarat pertama sekretariat itu di Menara Dato’ Onn, Pusat Dagangan Dunia di Kuala Lumpur.
Anwar yang juga Pengerusi Pakatan Harapan (PH) berkata Jawatankuasa Pilihan Raya akan bersidang dalam masa terdekat melibatkan pengarah pilihan raya setiap parti.
Beliau berkata di bawah jawatankuasa itu juga akan ada jawatankuasa komunikasi strategik untuk menangani fitnah-fitnah melampau seperti dalam kes pembakaran al-Quran baru-baru ini.
“Dalam fitnah ini ada tokoh-tokoh agama yang kata kita (kerajaan) tidak berbuat apa-apa, sedangkan kita membuat kecaman keras, menteri luar juga ada memanggil Duta Sweden dan saya sendiri turut mengumumkan pengedaran sejuta naskah al-Quran,” katanya.
Dalam pada itu Anwar yang juga Presiden PKR berkata Jawatankuasa Pemantauan Agenda Kerajaan dan Politik akan memberi keutamaan dalam memantau dasar-dasar termasuk melibatkan kos sara hidup rakyat.
Sementara itu,  Anwar yang juga Pengerusi Sekretariat mengumumkan Timbalan Perdana Menteri Fadillah Yusoff sebagai setiausaha agung sekretariat, Ketua Pemuda Umno Asyraf Wajdi Dusuki sebagai ketua sekretariat manakala ketua-ketua parti di bawah kerajaan sebagai timbalan pengerusi sekretariat.
“Pengerusi setiap jawatankuasa akan ditentukan kemudian, manakala terma bagi setiap jawatankuasa ialah memastikan setiap dasar-dasar disepakati bersama selain diputuskan dalam mesyuarat jemaah menteri.
“Sekretariat juga akan memberi pandangan tentang dasar kerjaan dan memastikan semua pandangan diambil kira dalam merumuskan dasar-dasar yang akan dibuat,” katanya.
Beliau berkata sekretariat ini  akan bermesyuarat setiap bulan.


Polis tahan doktor disyaki keluar sijil vaksin palsu

Polis Terengganu menahan seorang doktor sebuah klinik swasta selepas disyaki mengeluarkan sijil suntikan vaksin Covid-19 palsu di Marang, Sabtu lepas.Ketua Polis Terengganu Rohaimi Md Isa berkata doktor lelaki berusia 51 tahun itu ditahan di kliniknya dalam satu serbuan bersama Jabatan Kesihatan Negeri (JKN) Terengganu selepas mendapat aduan awam mengenai kegiatan tersebut.“Siasatan awal mendapati seramai 1,900 individu berurusan dengan klinik ini (tujuan vaksinasi) dan daripada jumlah itu kita masih menyiasat berapakah jumlah sebenar yang tidak mendapatkan suntikan, namun hanya mendapat sijil vaksinasi palsu.“Difahamkan setiap individu yang ingin mendapatkan sijil vaksinasi palsu ini, mereka perlu membayar antara RM400 hingga RM600 berbanding harga sebenar suntikan RM300 sahaja,” katanya pada sidang media di Ibu Pejabat Polis Kontinjen Terengganu hari ini.Rohaimi berkata individu dari luar Terengganu juga dipercayai turut menggunakan khidmat doktor tersebut bagi mendapatkan sijil vaksinasi palsu.“Kita dapati kebanyakan pelanggannya berurusan secara dalam talian, jadi kita akan cuba dapatkan maklumat daripada e-mel dalam komputer riba yang turut dirampas dari klinik berkenaan,” katanya.Beliau berkata doktor yang mengaku dirinya sebagai golongan antivaksin itu, dipercayai melakukan kegiatan tersebut secara bersendirian di dalam bilik rawatan tanpa bantuan kakitangan klinik yang lain.“Walaupun doktor itu mengaku antivaksin, beliau sudah menerima suntikan vaksin (Covid-19), mungkin atas sebab tuntutan kerjaya beliau sebagai doktor,” katanya.Katanya, suspek dipercayai menggunakan ejen yang diberi komisen sebanyak RM50 untuk mempromosikan khidmatnya dan kes disiasat mengikut Seksyen 420 Kanun Keseksaan.Menurut Rohaimi perbuatan doktor yang bertauliah itu bukan sahaja merupakan satu jenayah, malah boleh membawa musibah kepada kesihatan masyarakat.Pada sidang media sama, Pengarah JKN Terengganu Dr Kasemani Embong berkata klinik swasta berkenaan dibenarkan untuk memberi suntikan vaksinasi secara berbayar sejak September tahun lepas dan semakan mendapati klinik itu telah membuat permohonan untuk dijadikan pusat pemberian vaksin (PPV) Covid-19, namun belum diluluskan.Kasemani berkata terdapat klinik yang masih belum dilantik menjadi PPV, namun boleh memberikan suntikan secara berbayar bagi vaksin Covid-19 keluaran Sinovac sahaja.Beliau berkata pemberian suntikan vaksin secara berbayar semakin berkurangan kerana sudah terdapat vaksin yang mencukupi untuk diberikan secara percuma di PPV yang dilantik.“Kita akan tunggu hasil siasatan polis untuk tindakan lanjut terhadap doktor dan klinik ini,” katanya dan menambah pendaftaran klinik serta lesen doktor tersebut boleh dibatalkan jika didapati bersalah.


‘Shafee batuk seakan Sean Connery’, prosiding kes pinda laporan audit Najib ditangguh

Prosiding bagi mendengar permohonan pihak pendakwaan untuk memanggil Arul Kanda Kandasamy sebagai saksi dalam perbicaraan kes pindaan laporan audit 1Malaysia Development Berhad (1MDB) ditangguhkan ke hari Jumaat, apabila peguam utama Najib Razak, Muhammad Shafee Abdullah tidak sihat.Seorang lagi peguam Najib, Rahmat Hazlan memberitahu Mahkamah Tinggi hari ini bahawa Shafee demam dan sakit tekak.“Apabila dia (Shafee) hubungi saya pagi ini, suaranya seakan-akan ‘Sean Connery’. Dia belum ke klinik lagi, tapi akan ke sana nanti, dan dia akan hantar sijil cuti sakit (MC) ke mahkamah apabila dia memperolehnya nanti,” kata Rahmat.Hakim Mohamed Zaini Mazlan yang nampak tertarik dengan penerangan Rahmat berkata, Connery bukanlah contoh yang baik kerana pelakon Hollywood itu telah meninggal dunia.“Saya akan tangguhkan prosiding hari ini dan berharap Tan Sri (Shafee) pulih segera,” katanya.Timbalan pendakwa raya Ahmad Akram Gharib berkata dalam keadaan sedemikian, pihak pendakwaan tidak membantah terhadap penangguhan itu.Mahkamah kemudiannya menetapkan Jumaat ini untuk mendengar hujah lisan kedua-dua pihak berhubung permohonan pihak pendakwaan untuk memanggil orang yang dituduh bersama Najib, yakni Arul, sebagai saksi mereka.Najib dan Arul yang merupakan bekas ketua pegawai eksekutif 1MDB hadir dalam prosiding hari ini.Menurut jadual asal, Mahkamah Tinggi menetapkan hari ini untuk mendengar permohonan di bawah Seksyen 63 Akta 2009 Suruhanjaya Pencegahan Rasuah Malaysia (SPRM) untuk memanggil Arul bagi memberi keterangan sebagai saksi terhadap tertuduh bersamanya dalam kes itu, Najib.Seksyen itu menyatakan bahawa dalam keadaan dua atau lebih orang didakwa melakukan kesalahan di bawah undang-undang yang sama ini, mahkamah mungkin memerlukan seorang atau lebih daripada mereka untuk memberikan keterangan sebagai saksi untuk pendakwaan, jika permohonan bertulis dibuat oleh pendakwa raya.Pada 20 Mei lepas, ketua pihak pendakwaan kes berkenaan Gopal Sri Ram berhujah bahawa Arul mungkin mempunyai maklumat yang berkaitan dengan urusan dengan Najib, yang akan memberi kesan terhadap keputusan pendakwaan ke atas Najib, yang bekas menteri kewangan.Najib, 68, bekas perdana menteri, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Arul, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Feb 2016.Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Beberapa daerah di Pahang ibarat lautan ‘teh tarik’

Ibarat lautan “teh tarik” itulah gambaran beberapa daerah di Pahang selepas negeri ini dilanda banjir sejak Ahad lepas.Banjir besar yang melanda negeri itu sejak minggu lepas menenggelamkan sebahagian besar penempatan penduduk dengan air naik melepasi paras bumbung bangunan.Tinjauan Bernama bersama Unit Udara Jabatan Bomba dan Penyelamat Malaysia (JBPM) baru-baru ini mendapati landskap di beberapa pekan utama di negeri itu berubah seperti air sungai yang keruh berwarna lumpur.Juruterbang JBPM Penguasa Kanan Bomba 1 Sofian Ahmed @ Ibrahim berkata situasi itu menjadi cabaran buat pasukannya untuk membantu dan mengesan mangsa dari udara yang terjejas akibat banjir.“Misi kali ini kami perlu peka dan fokus keadaan sekeliling kerana mangsa selalunya akan mencari tempat yang tinggi dan selamat seperti berpaut pada pokok dan tiang agar tidak dihanyutkan.“Jika pasukan udara mengesan mangsa, kami akan memaklumkan kepada pusat kawalan agar pasukan di lapangan dapat mengambil mereka menggunakan bot,” katanya.Terdahulu, Sofian mengemudi helikopter AgustaWestland AW139 dengan dibantu juruterbang kedua, Penguasa Bomba Faridullahamin Mohd Amin bersama tiga kru penerbangan dan wartawan Bernama membuat tinjauan udara di beberapa daerah di Pahang antaranya Temerloh, Lipis, Rompin dan Maran sejak petang kelmarin (Khamis).Menurut Soffian, selain memantau keadaan semasa, JBPM juga melaksanakan beberapa misi penerbangan ihsan untuk membawa pesakit yang terperangkap ke hospital selepas jalan utama dinaiki air banjir.“Sekurang-kurangnya lima penerbangan ihsan dilakukan setiap hari bergantung kepada keadaan cuaca,” tambahnya.Sementara itu, wartawan Bernama yang mengikuti tinjauan udara itu turut merasai kepayahan dan kesungguhan anggota penyelamat berkenaan dalam memastikan keselamatan mangsa banjir sentiasa diutamakan.Mereka sanggup bersengkang mata siang dan malam, meninggalkan keluarga malah tiada sedikit pun keluh-kesah yang terpacul daripada mulut mereka demi menabur bakti kepada masyarakat setempat.Setakat malam tadi, jumlah mangsa banjir di Pahang mencatatkan penurunan kepada 26,075 orang berbanding 27,090 orang petang semalam yang ditempatkan di 284 pusat pemindahan di sembilan daerah, dengan Temerloh menjadi daerah paling teruk terjejas banjir.